text:
KGAOLO YA PELE
Therešo ke Efe ka Modimo?
Na Modimo ruri o na le taba le wena?
Modimo ke motho wa mohuta mang? Na o na le leina?
Na go a kgonega go batamela kgaufsi le Modimo?
NA O kile wa hlokomela tsela yeo bana ba botšišago dipotšišo ka yona? Ba bangwe ba thoma go botšiša kapejana ka morago ga gore ba ithute go bolela. Ka mahlo a bulegilego a bontšhago phišego, ba a go lebelela gomme ba botšiša dilo tše di swanago le gore: Ke ka baka la’ng leratadima e le le letala-lerata? Dinaledi di dirilwe ka’ng? Ke mang a rutilego dinonyana go opela? O ka leka ka matla gore o arabe, eupša ga se ka mehla go lego bonolo. Gaešita le karabo ya gago e kaone-kaone e ka dira gore go botšišwe potšišo e nngwe gape: Ke ka baka la’ng?
2 Ga se bana feela bao ba botšišago dipotšišo. Ge re dutše re gola, re tšwela pele re botšiša. Re dira se e le gore re hwetše tlhahlo, go ithuta ka dikotsi tšeo re swanetšego go di phema goba go kgotsofatša go nyaka go tseba ga rena. Eupša go bonagala batho ba bantši ba tlogela go botšiša dipotšišo, kudu-kudu tšeo di lego bohlokwa kudu. Ge e le gabotse, ba tlogela go tsoma dikarabo.
3 Nagana ka potšišo yeo e lego letlakaleng la ka ntle la puku ye, dipotšišo tšeo di rotošitšwego matsenong goba tšeo di lego mathomong a kgaolo ye. Tše ke tše dingwe tša dipotšišo tša bohlokwa kudu tšeo o ka di botšišago. Lega go le bjalo, batho ba bantši ga ba sa leka go hwetša dikarabo. Ka baka la’ng? Na Beibele e na le dikarabo? Ba bangwe ba nagana gore dikarabo tša yona go thata kudu go di kwešiša. Ba bangwe ba tshwenyega ka gore go botšiša dipotšišo go ka lebiša tabeng ya go lewa ke dihlong. Ba bangwe ba phetha ka gore dipotšišo tše bjalo go ka ba kaone kudu gore di tlogelelwe baetapele ba bodumedi le baruti. Go thwe’ng ka wena?
4 Mohlomongwe o kgahlegela go hwetša dikarabo tša dipotšišo tša bohlokwa tša bophelo. Ga go makatše ge ka dinako tše dingwe o botšiša gore: ‘Morero wa bophelo ke ofe? Na bophelo bjo ke bjona feela bjo bo lego gona? Ge e le gabotse Modimo ke motho wa mohuta mang?’ Ke mo gobotse go botšiša dipotšišo tše bjalo, e bile ke gabohlokwa gore o se ke wa lapa go ba go fihlela o hwetša dikarabo tše di kgotsofatšago le tše di ka botwago. Morutiši yo a tsebegago kudu Jesu Kriste o itše: “Tšwelang pele le kgopela, le tla newa; tšwelang pele le nyaka, le tla hwetša; tšwelang pele le kokota, le tla bulelwa.”—Mateo 7:7.
5 Ge e ba o ‘tšwela pele o nyaka’ dikarabo tša dipotšišo tše bohlokwa, o tla hwetša gore go nyaka mo go bjalo go ka ba le meputso e megolo. (Diema 2:1-5) Go sa šetšwe seo batho ba ka bago ba go boditše sona, go na le dikarabo, gomme o ka di hwetša—ka Beibeleng. Dikarabo tše ga go thata kudu go di kwešiša. Se se holago le go feta ke gore di tliša kholofelo le lethabo. E bile di ka go thuša gore o phele bophelo bjo bo kgotsofatšago gona bjale. Sa mathomo, anke re ahla-ahleng potšišo yeo e tshwentšego batho ba bantši.
NA MODIMO KE YO A SE NAGO TABA LE RENA LE YO A SA KWELEGO BOHLOKO?
6 Batho ba bantši ba nagana gore karabo ya potšišo yeo ke ee. Ba bolela gore: ‘Ge e ba Modimo a be a e-na le taba le rena, na lefase e be e ka se be lefelo le lekaone kudu?’ Ge re lebelela go re dikologa re bona lefase leo le tletšego ka dintwa, lehloyo le manyami. Le gona rena re le motho ka o tee ka o tee, re a babja, re a tlaišega e bile re lahlegelwa ke baratiwa lehung. Ka baka leo, ba bantši ba re: ‘Ge e ba Modimo a be a e-na le taba le rena le mathata a rena, na o be a ka se thibele dilo tše bjalo gore di se ke tša direga?’
7 Se sebe le go feta, baruti ba bodumedi ka dinako tše dingwe ba dira gore batho ba nagane gore Modimo ke yo a se nago kwelobohloko. Ba dira seo bjang? Ge masetla-pelo a tšwelela, ba bolela gore seo ke thato ya Modimo. Ge e le gabotse, baruti ba bjalo ba bea Modimo molato ka baka la dilo tše mpe tšeo di diregago. Na seo ke therešo ge e le mabapi le Modimo? Ke’ng seo ge e le gabotse Beibele e se rutago? Jakobo 1:13 e araba ka gore: “A go se be le yo a rego ge a le molekong a re: ‘Ke lekwa ke Modimo.’ Gobane Modimo a ka se ke a lekwa ka dilo tše mpe le gona yena ga a leke motho le ge e le ofe.” Ka gona Modimo le ka mohla ga se mothopo wa bobe bjo o bo bonago lefaseng leo le go dikologilego. (Jobo 34:10-12) Lega go le bjalo, o dumelela gore dilo tše mpe di direge. Eupša go na le phapano e kgolo kudu magareng ga go dumelela selo gore se direge le go se baka.
8 Ka mohlala, nagana ka tate yo bohlale le yo lerato yo a nago le morwa yo a godilego yo a sa dulago ka gae le batswadi ba gagwe. Ge morwa a thoma go rabela gomme a dira phetho ya go tloga gae, tatagwe ga a mo thibele. Morwa o phegelela tsela e mpe ya bophelo gomme o tsena mathateng. Na tate ke sebaki sa mathata a morwa wa gagwe? Aowa. (Luka 15:11-13) Ka mo go swanago, Modimo ga se a thibela batho ge ba be ba kgetha go phegelela tsela e mpe, eupša ga se sebaki sa mathata ao a tšweletšego ka morago. Ka baka leo, ga go pelaelo gore e be e tla ba mo go sa swanelago go bea Modimo molato ka baka la mathata ka moka a batho.
9 Modimo o na le mabaka a kwagalago a gore a dumelele batho gore ba latele tsela e mpe. Ka ge e le Mmopi yo bohlale le yo matla, ga go nyakege gore a re hlalosetše mabaka a gagwe. Lega go le bjalo, Modimo o dira se ka baka la lerato. O tla ithuta mo gontši ka mabaka a go Kgaolo 11. Eupša kgonthišega gore Modimo ga a ikarabele ka mathata a re lebanego le ona. Ka mo go fapanego, o re nea kholofelo e nnoši bakeng sa tharollo!—Jesaya 33:2.
10 Go oketša moo, Modimo ke yo mokgethwa. (Jesaya 6:3) Se se bolela gore ke yo a sekilego le yo a hlwekilego. Ga go na mohlala wa bobe go yena. Ka gona re ka mmota ka mo go feletšego. Re ka se bote batho ka tsela e bjalo e feletšego, bao ka dinako tše dingwe e bago ba gobogilego. Gaešita le motho yo a botegago kudu wa tša bolaodi gantši ga a na matla a go lokiša tshenyo yeo batho ba babe ba e dirago. Eupša Modimo ke yo matla-ohle. A ka tloša mafelelo ka moka ao bobe bo bilego le ona bathong e bile o tla dira bjalo. Ge Modimo a tšea kgato, o tla dira bjalo ka tsela yeo e tlago go fedišetša bobe sa ruri!—Psalme 37:9-11.
MODIMO O IKWA BJANG KA DITIRO TŠA GO HLOKA TOKA TŠEO RE LEBELETŠANAGO LE TŠONA?
11 Lebakeng le, Modimo o ikwa bjang ka seo se diregago mo lefaseng gaešita le bophelong bja gago? Sa pele ke gore Beibele e ruta gore Modimo “ó rata tša tokô.” (Psalme 37:28) Ka gona o tshwenyegile kudu mabapi le seo e lego se se lokilego le seo e lego se sebe. O hloile mehuta ka moka ya go hloka toka. Beibele e bolela gore Modimo o ile “a nyama pelo” ge bobe bo be bo tletše lefaseng mehleng e fetilego. (Genesi 6:5, 6) Modimo ga se a thiša goba go fetoga. (Maleaki 3:6) O sa dutše a hloile go bona tlaišego yeo e diregago lefaseng ka bophara. E bile Modimo o hloile go bona batho ba tlaišega. Beibele e re: “O a le hlokomela.”—1 Petro 5:7.
12 Re ka kgonthišega bjang gore Modimo o hloile go bona tlaišego? Bohlatse bjo bongwe ke bjo. Beibele e ruta gore motho o dirilwe ka seswantšho sa Modimo. (Genesi 1:26) Ka gona re na le dika tše dibotse ka gobane Modimo le yena o na le dika tše dibotse. Ka mohlala, na o a tshwenyega ge o bona batho ba se nago molato ba tlaišega? Ge e ba o tshwenyega ka go hloka toka mo go bjalo, kgodišega gore Modimo o tshwenyega kudu le go feta ka bona.
13 Se sengwe sa dilo tše kaone kudu ka batho ke go kgona ga rena go rata. Seo le sona ke seka sa Modimo. Beibele e ruta gore “Modimo ke lerato.” (1 Johane 4:8) Re a rata ka gobane Modimo o a rata. Na lerato le ka go šušumeletša gore o fediše tlaišego le go hloka toka tšeo o di bonago lefaseng? Ge e ba o be o e-na le matla a go dira seo, na o be o ka se se dire? Ruri o be o ka se dira! Ka mo go swanago o ka kgonthišega gore Modimo o tla fediša tlaišego le go hloka toka. Dikholofetšo tšeo go boletšwego ka tšona matsenong a puku ye ga se ditoro feela goba dikholofelo tše di sa rego selo. Dikholofetšo tša Modimo di tlo phethagala e le ka kgonthe! Lega go le bjalo, e le gore o dumele dikholofetšo tšeo, o swanetše go tseba ka mo go oketšegilego ka Modimo yo a di dirilego.
MODIMO O NYAKA GORE O TSEBE GORE KE YENA MANG
14 Ge e ba o nyaka gore motho a go tsebe, ke’ng seo o ka se dirago? Na o ka se botše motho yoo leina la gago? Na Modimo o na le leina? Madumedi a mantši a araba ka gore leina la gagwe ke “Modimo” goba “Morena,” eupša ao ga se maina a gagwe ao a mo hlaolago. Ke direto bjalo ka ge “kgoši” le “mopresidente” e le direto. Beibele e ruta gore Modimo o na le direto tše dintši. “Modimo” le “Morena” di gare ga tšona. Lega go le bjalo, Beibele gape e ruta gore Modimo o na le leina leo le mo hlaolago: Jehofa. Psalme 83:19 (PK) e re: “Gobane ke wena o nnoši, o bitšwago Jehofa, Yo godimodimo, godimo ga lefase kamoka.” Ge e ba phetolelo ya Beibele ya lena e se na leina leo, o ka rata go lebelela ka go Mametletšo ya puku ye bakeng sa go ithuta lebaka leo ka lona se se lego bjalo. Therešo ke gore leina la Modimo le tšwelela ka makga a dikete ka mengwalong ya Beibele ya bogologolo. Ka gona Jehofa o nyaka gore o tsebe leina la gagwe le go le diriša. Motho a ka re, Modimo o diriša Beibele go itsebiša go wena.
15 Modimo o iphile leina leo le nago le seo le se bolelago ka mo go feletšego. Leina la gagwe e lego Jehofa, le bolela gore Modimo o kgona go phethagatša kholofetšo le ge e le efe yeo a e dirago gomme o kgona go phethagatša morero le ge e le ofe woo a o nagannego.* Leina la Modimo ke la moswana-noši, ruri ga go na leo le swanago le lona. Ke la gagwe a nnoši. Jehofa ke wa moswana-noši ka ditsela tše dintši. Seo se bjalo bjang?
16 Re bone gore Psalme 83:19 (PK) ge e bolela ka Jehofa e itše: “Ke wena o nnoši,…Yo godimodimo.” (Mongwalo o sekamego ke wa rena.) Ka mo go swanago, Jehofa a nnoši o bitšwa “Ra-matla-ohle.” Kutollo 15:3 e re: “Mediro ya gago ke e megolo le e makatšago, Jehofa Modimo Ra-matla-ohle. Ditsela tša gago ke tša go loka le therešo, wena Kgoši ya bosafelego.” Sereto sa “Ra-matla-ohle” se re ruta gore Jehofa ke motho yo matla ka go fetišiša go feta le ge e le ofe. Matla a gagwe ga a lekanywe; ke a phagamego kudu. Le gona sereto sa “Kgoši ya bosafelego” se re gopotša gore Jehofa ke wa moswana-noši ka kgopolo e nngwe. Yena a nnoši e sa le a e-ba gona. Psalme 90:2 e re: “Wa mehla e se naxo mathômô, e se naxo mafêlô [goba, ka mo go sa felego]; O Modimo.” Kgopolo yeo e dira gore re be le poifo, na ga go bjalo?
17 Jehofa gape ke wa moswana-noši ka gobane ke yena a nnoši e lego Mmopi. Kutollo 4:11 e balega ka gore: “Jehofa, wena Modimo wa rena o swanelwa ke go amogela letago, kgodišo le matla, gobane o bopile dilo ka moka, gomme di bile gona le go bopša ka baka la thato ya gago.” Selo se sengwe le se sengwe seo o ka naganago ka sona—go tloga ka dibopiwa tše di sa bonagalego tša legodimong go ya go dinaledi tšeo di tlalago leratadima bošego gotee le dienywa tšeo di golago dihlareng le go fihla ka dihlapi tšeo di thalago mawatleng le dinokeng—tše ka moka di gona ka gobane Jehofa ke Mmopi!
NA O KA BATAMELA KGAUFSI LE JEHOFA?
18 Go bala ka dika tša Jehofa tšeo di boifišago kudu go dira batho ba bangwe gore ba ikwe ba tšhogile. Ba boifa gore Modimo ke yo a phagamego kudu go bona, mo e lego gore ba ka se tsoge ba batametše go yena goba gaešita le go ba ba bohlokwa go Modimo yo bjalo yo a phagamego. Eupša na kgopolo ye e nepagetše? Beibele e ruta se se fapanego e le ruri. E bolela ka Jehofa ge e re: ‘Ruri ga a kgole le yo mongwe le yo mongwe wa rena.’ (Ditiro 17:27) Beibele e bile e re kgothatša ka gore: “Batamelang Modimo, gomme o tla le batamela.”—Jakobo 4:8.
19 O ka batamela bjang kgaufsi le Modimo? Sa mathomo, tšwela pele o dira seo o se dirago gona bjale—go ithuta ka Modimo. Jesu o itše: “Se se bolela bophelo bjo bo sa felego, gore ba hwetše tsebo ka wena Modimo a nnoši wa therešo le ka yo o mo romilego, Jesu Kriste.” (Johane 17:3) Ee, Beibele e ruta gore go ithuta ka Jehofa le Jesu go iša ‘bophelong bjo bo sa felego’! Ka ge go šetše go boletšwe, “Modimo ke lerato.” (1 Johane 4:16) Jehofa gape o na le dika tše dingwe tše dintši tše dibotse le tše di ipiletšago. Ka mohlala, Beibele e bolela gore Jehofa ke “Modimo yo mabobo le kxauxêlô, wa xo se fêlê pelo, wa botho byo boxolo le therešô.” (Ekisodo 34:6) Ke ‘yo botho le yo a lebalelago.’ (Psalme 86:5) Modimo ga a fele pelo. (2 Petro 3:9) Ke yo a botegago ka go se kwanantšhe. (Kutollo 15:4) Ge o dutše o bala mo go oketšegilego ka Beibeleng, o tla bona kamoo Jehofa a bontšhitšego gore o na le dika tše gotee le tše dingwe tše dintši tšeo di ipiletšago.
20 Ee, o ka se kgone go bona Modimo ka gobane ke moya o sa bonagalego. (Johane 1:18; 4:24; 1 Timotheo 1:17) Lega go le bjalo, ka go ithuta ka yena o diriša Beibele, o tla mo tseba e le motho. Ka ge mopsalme a boletše, o ka ‘bona mabothakga a Jehofa.’ (Psalme 27:4; Ba-Roma 1:20) Ge o dutše o ithuta mo gontši ka Jehofa, ke mo a tlago go ba wa kgonthe kudu go wena gomme ke moo o tlago go ba le mabaka a mantši a go mo rata le go ikwa o le kgaufsi le yena.
21 Ganyenyane-ganyenyane o tla kwešiša lebaka leo ka lona Beibele e re rutago go nagana ka Jehofa e le Tatago rena. (Mateo 6:9) Ga se feela gore bophelo bja rena bo tšwa go yena eupša gape o re nyakela bophelo bjo bokaone kudu ka mo go ka kgonegago—go swana le ge tate le ge e le ofe yo lerato a tla dira bjalo bakeng sa bana ba gagwe. (Psalme 36:9) Beibele gape e ruta gore batho ba ka ba bagwera ba Jehofa. (Jakobo 2:23) Nagana—o ka ba mogwera wa Mmopi wa legohle!
22 Ge o dutše o ithuta mo go oketšegilego Beibeleng, o ka hwetša gore batho ba bangwe bao ba nago le maikemišetšo a mabotse ba tla go kgothaletša gore o tlogele dithuto tše bjalo. Ba ka tshwenyega ka gore o tla fetoša ditumelo tša gago. Eupša o se ke wa dumelela le ge e le mang gore a go tlogediše go bopa segwera se se kaone-kaone seo o ka bago le sona.
23 Ke therešo gore go tla ba le dilo tšeo o sa di kwešišego mathomong. Go nyakega boikokobetšo gore o kgopele thušo, eupša o se ke wa tlogela e le ka baka la go lewa ke dihlong. Jesu o ile a bolela gore ke mo gobotse go ba yo a ikokobeditšego go swana le ngwana yo monyenyane. (Mateo 18:2-4) Le gona, ka ge re tseba, bana ba botšiša dipotšišo tše dintši kudu. Modimo o nyaka gore o hwetše dikarabo. Beibele e reta ba bangwe bao ba bego ba fišegela go ithuta ka Modimo. Ba ile ba lekola ka tlhokomelo ka Mangwalong go kgonthišetša gore seo ba bego ba ithuta sona e be e le therešo.—Ditiro 17:11.
24 Tsela e phalago tšohle ya go ithuta ka Jehofa ke go hlahloba Beibele. Ga e swane le puku le ge e le efe. Ka tsela efe? Kgaolo e latelago e tla ahla-ahla taba yeo.
SEO BEIBELE E SE RUTAGO
- Modimo o na le taba le wena ka noši.—1 Petro 5:7.
- Leina la Modimo leo le mo hlaolago ke Jehofa.—Psalme 83:19, PK.
- Jehofa o go laletša gore o batamele go yena.—Jakobo 4:8.
- Jehofa ke yo lerato, yo botho le yo a nago le kgaugelo.—Ekisodo 34:6; 1 Johane 4:8, 16.
* Go na le tsebišo e oketšegilego mabapi le seo se bolelwago ke leina la Modimo le go bitšwa ga lona ka go Mametletšo.
Dipotšišo tša Thuto
1, 2. Ke ka baka la’ng gantši e le mo gobotse go botšiša dipotšišo?
3. Ke ka baka la’ng ba bantši ba se sa leka go hwetša dikarabo tša dipotšišo tša bohlokwa kudu?
4, 5. Ke dipotšišo dife tše dingwe tša bohlokwa kudu tšeo re ka di botšišago bophelong, gomme ke ka baka la’ng re swanetše go tsoma dikarabo?
6. Ke ka baka la’ng batho ba bantši ba nagana gore Modimo ga a na taba le rena ge go tliwa tabeng ya go tlaišega ga batho?
7. (a) Baruti ba bodumedi ba dirile bjang gore ba bantši ba nagane gore Modimo ke yo a se nago kwelobohloko? (b) Ke’ng seo ge e le gabotse Beibele e se rutago mabapi le diteko tšeo di ka re welago?
8, 9. (a) O ka swantšha bjang phapano magareng ga go dumelela bobe gore bo be gona le go bo baka? (b) Ke ka baka la’ng e be e tla ba mo go sa swanelago gore re sole phetho ya Modimo ya go dumelela batho gore ba phegelele tsela ya go se kwe?
10. Ke ka baka la’ng re ka holofela gore Modimo o tla tloša mafelelo ka moka a bobe?
11. (a) Modimo o ikwa bjang ka go hloka toka? (b) Modimo o ikwa bjang ka tlaišego ya gago?
12, 13. (a) Ke ka baka la’ng re e-na le dika tše dibotse tše bjalo ka lerato, gomme lerato le kgoma bjang pono ya rena ka lefase? (b) Ke ka baka la’ng o ka kgonthišega gore Modimo o tla dira se itšego ka mathata a lefase?
14. Leina la Modimo ke mang, gomme ke ka baka la’ng re swanetše go le diriša?
15. Leina Jehofa le bolela’ng?
16, 17. Re ka ithuta’ng ka Jehofa diretong tše di latelago tša gagwe: (a) “Ra-matla-ohle”? (b) “Kgoši ya bosafelego”? (c) “Mmopi”?
18. Ke ka baka la’ng batho ba bangwe ba nagana gore ba ka se tsoge ba batametše go Modimo, eupša ke’ng seo Beibele e se rutago?
19. (a) Re ka thoma bjang go batamela kgaufsi le Modimo, gomme mehola ya gona ke efe? (b) Ke dika dife tša Modimo tšeo di ipiletšago kudu go wena?
20-22. (a) Na go palelwa ga rena ke go bona Modimo go re thibela gore re se ke ra batamela kgaufsi le yena? Hlalosa. (b) Ke’ng seo batho ba bangwe bao ba nago le maikemišetšo a mabotse ba ka go kgothaletšago go se dira, eupša ke’ng seo o swanetšego go se dira?
23, 24. (a) Ke ka baka la’ng o swanetše go tšwela pele o ipotšiša dipotšišo mabapi le seo o ithutago sona? (b) Kgaolo e latelago e tla ahla-ahla taba efe?


c: text/html

text:
THUŠO BAKENG SA LAPA | GO GODIŠA NGWANA
Ge Ngwana wa Gago yo a Lego Mahlalagading a Ikgobatša
TLHOHLO
O thoma go lemoga gore go šetše go fetile nako e itšego ngwana wa gago yo a lego mahlalagading a dutše a ikgobatša ka boomo. O ipotšiša gore: ‘E le gore molato ke’ng? Na morwedi wa ka o leka go ipolaya?’
Gantši ga se gore o ba a nyaka go ipolaya. Lega go le bjalo, ge ngwana wa gago yo a lego mahlalagading a ikgobatša, * o hloka thušo. O ka mo thuša bjang? Thoma ka go nyakišiša seo se dirago gore a itshware ka tsela ye yeo e hlobaetšago. *
LEBAKA LA GO DIREGA GA SEO
Na go ikgobatša e fo ba e le mokgwa wo o lego fešeneng? Bafsa ba bangwe ba a dumela gore ba ile ba thoma go ikgobatša ka ge ba kwele ka bafsa ba bangwe bao ba ikgobatšago. Lega go le bjalo, ba bantši ga ba ikgobatše ka ge ba kwele ka ba bangwe. Ba fapana ka’ng? Gantši motho yo a ikgobatšago o dira bjalo ka sephiring e bile o lešwa dihlong kudu ke mokgwa wo wa gagwe. Celia * wa nywaga e 20 o re: “Ke be ke sa nyake gore seo ke se dirago se tsebje ke motho. Ke be ke uta mabadi a ka gore a se bonale le gatee.”
Na go ikgobatša e fo ba e le mokgwa wa go ikgogela tlhokomelo? Ba bangwe ba ka go dirišetša go ikgogela tlhokomelo. Eupša batho bao ba ikgobatšago bao re bolelago ka bona sehlogong se gantši ba uta mokgwa wa bona e bile ga ba leke go ikgogela tlhokomelo ka dintho tšeo ba itshegilego tšona goba moo ba rurugilego gona. Lega go le bjalo, motho yo mongwe yo a kilego a ba le mokgwa wa go ikgobatša o re o ile a duma eka nkabe go bile le motho yo a lemogago dintho tša gagwe gore taba yeo e tsebje gomme a thušwe e sa le ka pela.
Bjale, ke ka baka la’ng batho ba ikgobatša? Dibaki tša go ikgobatša di raragane, eupša tabakgolo ke gore gantši mofsa o ba a ekwa bohloko maikwelong gomme a sa tsebe gore a ka bo hlalosa bjang. Steven Levenkron yo e lego setsebi sa maphelo ditabeng tša monagano, o hlalosa ka pukung ya gagwe ya Cutting gore motho yo a ikgobatšago ke “motho yo a bonego gore bohloko bja mmele bo ka fodiša bohloko bja maikwelo.”
Gantši motho yo a ikgobatšago o kwa bohloko maikwelong gomme a sa tsebe gore a ka bo hlalosa bjang
Go thwe’ng ge e ba o ipona molato? Go e na le go hlwa o tshwenyega ka gore ngwana wa gago yo a lego mahlalagading o ikgobatša ka baka la phošo yeo wena o e dirilego ge o dutše o mo godiša, nagana ka tema e botse yeo o e kgathago ya botswadi ge o dutše o mo thuša go boela sekeng.
SEO O KA SE DIRAGO
Kgothaletša ngwana wa gago yo a lego mahlalagading gore a go botše seo se mo tshwenyago. Ditšhišinyo tše di latelago di ka thuša.
Mo homotše. Ge ngwana wa gago yo a lego mahlalagading a go utollela gore o na le mokgwa wa go ikgobatša, leka go se tšhoge goba go arabela ka tsela e šoro. Go e na le moo, bolela le yena o theošitše maswafo le ka tsela e homotšago.—Molao wa motheo wa Beibele: 1 Bathesalonika 5:14.
Mmotšiše dipotšišo ka tsela yeo e sa kwagalego e mo tšhošetša. Ka mohlala, o ka re: “Ke a tseba gore go na le seo se felago se go tshwenya. Ke’ng seo se go ferekanyago kudu?” goba “Nka dira’ng go go thuša ge o ikwa eka go na le seo o belaelago ka sona goba se go gateletšago?” goba “Ke’ng seo o ka thabago kudu ge nka se dira gore re kaonefatše tswalano ya rena?” Ge a araba, mo theetše ntle le go mo tsena ganong.—Molao wa motheo wa Beibele: Jakobo 1:19.
Thuša ngwana wa gago yo a lego mahlalagading gore a itebelele ka tsela e lekalekanego. Ka ge gantši batho bao ba ikgobatšago ba tshwenyega kudu ka mafokodi a bona, mohlomongwe o ka kgothaletša ngwana wa gago yo a lego mahlalagading gore a lemoge dika tša gagwe tše dibotse. O ka ba wa šišinya gore a ngwale fase bonyenyane dilo tše tharo tšeo a di ratago ka yena. Kgarebe e bitšwago Briana e re: “Go ngwala dilo tšeo ke di kgonago go nthušitše go bona gore ke na le dika tše dibotse.” *
Kgothaletša ngwana wa gago yo a lego mahlalagading gore a rapele Jehofa Modimo. Beibele e re: “[Lahlelang] dipelaelo tša lena ka moka go yena, gobane o a le hlokomela.” (1 Petro 5:7) Lorena wa nywaga e 17 o re: “Ke ile ka katanela go ntšhetša Jehofa sa mafahleng, kudukudu ge ke be ke ikwa ke lekega go ikgobatša. Seo se nthušitše go katana kudu gore ke kgaotše.”—Molao wa motheo wa Beibele: 1 Bathesalonika 5:17.
^ ser. 5 Go ikgobatša ke go lemalela mokgwa wa go ikweša bohloko, e ka ba ka go itshega, go intšha dintho, go ipetha goba mokgwa o mongwe.
^ ser. 5 Le ge sehlogong se re bolela ka motho yo a ikgobatšago e le motho wa mosadi, melao ya motheo yeo e ahlaahlwago mo e šoma go banna le basadi.
^ ser. 7 Maina mo sehlogong se a fetotšwe.
^ ser. 15 Gantši mokgwa wa go ikgobatša ke pontšho ya gore motho o gateletšegile goba o swerwe ke bolwetši bjo itšego. Maemong a bjalo, go ka nyakega thušo ya tša kalafo. Ga go na mokgwa woo Phafoga! e šišinyago gore o latelwe. Lega go le bjalo, Bakriste ba swanetše go kgonthišetša gore kalafo le ge e le efe yeo ba e kgethago ga e kgahlanong le melao ya motheo ya Beibele.

robotstxt: allowed

filter: keep


text:
BAFSA BA A BOTŠIŠA
Ke’ng Seo ke Swanetšego go se Tseba ka go Ngwalelana Melaetša?
:-) Ge go dirišwa ka bohlale, go ngwalelana melaetša e ka ba tsela e botse ya go ikgokaganya le bagwera.
:-( Ge go dirišwa gampe, go ka senya segwera le botumo bja gago.
Sehlogo se se tla go botša seo o swanetšego go se tseba ka:
Gape sehlogong se, o tla hwetša:
Motho yoo o ka mo ngwalelago melaetša
Bafsa ba bantši ba lebelela go ngwalelana melaetša e le tsela e bohlokwa kudu ya go boledišana le ba bangwe. Go ngwalelana melaetša go go thuša go ikgokaganya le motho lege e le ofe yo a lego lelokelelong la batho bao o ngwalelanago le bona—ntle le ge e ba batswadi ba gago ba go ganetša.
“Tate ga a rate ge nna le moratho wa ka re boledišana le bašemanyana. O re ge e ba re nyaka go dira seo re swanetše go diriša founo ya ka ntlong, ka phaphošing ya go dula e bile ba bangwe ba le gona.”—Lenore.
Seo o swanetšego go se tseba: O ka tsena kotsing ge e ba o nea motho le ge e le ofe nomoro ya gago.
“Ge o ka fa motho yo mongwe le yo mongwe dinomoro tša gago, o ka ikhwetša o romelwa melaetša goba dinepe tšeo di sa lokago.”—Scott.
“Ge e ba ka mehla o ngwalelana melaetša le motho wa bong bjo bo fapanego, o ka ikhwetša o šetše o ena le maikwelo a itšego ka motho yo bjalo.”—Steven.
Beibele e re: “
Yo bohlale ke yo a bonego kotsi a ikuta, eupša ba se nago temogo ba fetile ba wela kotsing.” (Diema 22:3) O ka phema manyami ka go tšea megato e itšego.
Kanegelo ya kgonthe: “
Nna le mošemane tsoko re be re le bagwera e bile re be re ngwalelana melaetša kudu. Ke be ke ipotša gore re fo ba re tlwaelane kudu. Ke be ke sa nagane gore go ka ba le bothata go fihlela ge a be a mmpotša gore o thoma go nthata. Ge ke lebelela morago ke ile ka lemoga gore ke be ke sa swanela go ikopanya le yena le go mo ngwalela melaetša e mentši yeo ke mo ngwaletšego yona.”—Melinda.
Ela hloko se: O nagana gore segwera sa Melinda le mošemane yo se ile sa kgomega bjang ka morago ga gore a tsebe kamoo mošemane yo a ikwago ka gona?
Ingwalele kanegelo ya gago! Melinda a ka be a ile a dira’ng e le gore yena le mošemane yo ba dule e le bagwera feela?
Seo o ka se ngwalago
Melaetša e romelega gabonolo—go bose go e hwetša—e bile go bonolo go lebala gore batho ba ka e kwešiša ka tsela e fošagetšego.
Seo o swanetšego go se tseba: Mantšu ao a ngwadilwego melaetšeng a ka kwešišwa ka tsela e fošagetšego.
“Go ngwalelana melaetša goba go romelana diswantšho le maswao a itšego ga go hlalose tsela yeo motho a ikwago ka yona le segalo sa gagwe sa lentšu. Go ka baka go se kwešišane.”—Briana.
“Ke tseba basetsana bao ba itshenyeditšego maina le bao ba tsebjago ka gore ba bapala ka lerato ka baka la melaetša yeo ba e ngwalelago bašemane.”—Laura.
Beibele e re: “
Batho ba lokilego ba nagana pele ba araba.” (Diema 15:28, Good News Translation) Lengwalo le le re ruta’ng? Badišiša molaetša wa gago pele o ka o romela!
Ke neng moo go swanetšego go ka romela molaetša
Ka go diriša temogo o ka ipeela melao ya gore ke neng moo go swanetšego go ka romela melaetša.
Seo o swanetšego go se tseba: Ge e ba o sa šetše tsela yeo o ngwalago melaetša ka yona, o ka bonagala o se na botho e bile o ithakela bagwera go ena le go ba gogela go wena.
“Go bonolo go lebala mekgwa e mebotse ge o ngwala melaetša. Ke ikhwetša ke ngwala melaetša mola ke bolela le motho yo mongwe goba ke le tafoleng nakong ya dijo.”—Allison.
“Go kotsi kudu go ngwala melaetša mola o otlela. O ka baka kotsi ge o se sa lebelela tseleng ge o otlela.”—Anne.
Beibele e re: “
Selo se sengwe le se sengwe se na le nako ya sona e beilwego, ... nako ya go homola le nako ya go bolela.” (Mmoledi 3:1, 7) Seo se šoma kudu tabeng ya go ngwala melaetša go swana le ge se šoma tabeng ya go bolela!
Ditšhišinyo tša go ngwala melaetša
Motho yoo o ka mo ngwalelago melaetša
;-) Ekwa ditaelo tša batswadi ba gago.—Bakolose 3:20.
;-) O se nee motho yo mongwe le yo mongwe nomoro ya gago. Ge ka botho o gana go nea motho yo mongwe boitsebišo bja gago bjo bohlokwa—go akaretša le dinomoro tša gago tša selefouno—o hlagolela bokgoni bjoo o tlago go bo hloka ge o šetše o godile.
;-) O se ke wa tlwaela go romela melaetša yeo e tsošago maikwelo a lerato. Ge e ba maikwelo a lerato a gola, ke gona ge mathata a thomile.
“Ke itiretše leina le lebotse le batswadi ba ka mabapi le tsela yeo ke dirišago selefouno ya ka, ka gona ga ba tshwenyege ka ge ba tseba gore nka se fo tsenya dinomoro tša motho lege e le ofe ka founong ya ka.”—Briana.
Seo o ka se ngwalago
;-) Pele o ka thoma go ngwala molaetša wa gago, ipotšiše gore: ‘Na go ngwalelana melaetša ke tsela e kaone ya go boledišana boemong bjo?’ Go ka ba kaone go mo leletša goba go bolela le yena ka nama.
;-) O se ke wa ngwala molaetša woo o tsebago gore o be o ka se o bolele ka molomo. Sara wa nywaga e 23 o re: “
Ge e ba o ka se bolele selo se itšego, gona ke ka baka la’ng o swanetše go se ngwala?”
“Ge e ba motho a ka go romela dinepe tša thobalano, botša batswadi ba gago. Se se tla go šireletša e bile se tla dira gore batswadi ba gago ba go bote.”—Sirvan.
Ke neng moo go swanetšego go ka romela molaetša
;-) Phetha e sa le pele gore o tla diriša founo ya gago neng. Ngwanenyana yo a bitšwago Olivia o re: “
Ga ke diriše founo ge ke le tafoleng nakong ya dijo goba ge ke bala. Ge ke le dibokeng tša Bokriste ke a e tima e le gore ke se lekege go e lebelela.”
;-) Naganela ba bangwe. (Bafilipi 2:4) O se ngwale melaetša mola ka lehlakoreng le lengwe o leka go swara ditaba le motho yo mongwe.
“Ke ipeetše melao ya gore ga ke ngwale melaetša ge ke na le sehlopha sa bagwera ntle le ge e ba go nyakega. E bile ga ke fane ka dinomoro tša ka go batho bao ke sa ba tlwaelago.”—Janelly.


text:
Na ke Swanetše go Rapela Bakgethwa?
Karabo ya Beibele
Aowa. Beibele e bontšha gore re swanetše go rapela Modimo a nnoši, re diriša leina la Jesu. Jesu o boditše barutiwa ba gagwe gore: “
Le swanetše go rapela ka tsela ye: Tatago rena wa magodimong, leina la gago a le kgethagatšwe.” (Mateo 6:9) Ga se a ka a laela barutiwa ba gagwe gore ba rapele bakgethwa, barongwa goba motho yo mongwe ka ntle le Modimo.
Jesu gape o boditše balatedi ba gagwe gore: “
Ke nna tsela le therešo le bophelo. Ga go yo a tlago go Tate ge e se ka nna.” (Johane 14:6) Ke Modimo yo a neilego Jesu feela matla a go re boelanya le Modimo.—Baheberu 7:25.
Go thwe’ng ge e ba ke rapela Modimo e bile ke rapela le bakgethwa?
E le karolo ya Melao e Lesome, Modimo o itše: “
Nna MORENA, Modimo wa gago, ke Modimo yo a nago le lehufa.” (Ekisodo 20:5, NAB) Modimo o na le “lehufa” ka tsela efe? Mongwalo wa tlase wa New American Bible o re, “
o nyaka gore re rapele yena a nnoši.” Modimo o nyaka gore borapedi ka moka—go akaretša thapelo—bo lebišwe go yena a nnoši.—Jesaya 48:19.
Re kgopiša Modimo ge re rapela motho le ge e le ofe, go akaretša le bakgethwa goba barongwa ba bakgethwa. Ge moapostola Johane a be a leka go rapela morongwa, morongwa yoo o ile a mo thibela ka gore: “
O se ke wa dira bjalo. Nna ke upša ke le feela mohlankagotee le wena le bana beno bao ba nago le modiro wa go nea bohlatse ka Jesu. Rapela Modimo.”—Kutollo 19:10.


text:
Batho Bao ba Ratago go Iketla ba be ba Tlile Moletlong wa Armada
Go tloga ka di 6 go ya go di 16 tša June 2013, baeng ba dimilione bao ba tšwago lefaseng ka bophara ba be ba kgobokane boemakepeng bja Rouen, bjoo bo lego ka leboa la Fora, go tla moletlong o mogologolo lefaseng wo o kgahlišago wa go sesiša dikepe tše ditelele, moletlo woo o bitšwa gore ke Armada.
Ka morago ga go sesa dikhilomithara tše 120 nokeng ya manyokenyoke ya Seine, go ya motseng o mobotse wa Normandy, dikepe tšeo tše dibotse kudu le tše ditelele kudu mo lefaseng di ile tša ema kgauswi le lebopo la botelele bja dikhilomithara tše šupa moo moletlo wo o bego o tla swarelwa gona. Ka matšatši a fetago a lesome, baeng ba ile ba ipshina ka go namela le go yo bogela tše dingwe tša dikepe tše ditelele tša go tuma tše 45 tšeo di bego di le moletlong woo.
Ke eng seo se dirilego gore batho ba bantši ba mengwaga ya go se swane ba tle moletlong wo wa Armada? Go ya ka morulaganyi le mohlami wa moletlo wo, Armada e ba nea sebaka sa “go bona Dikepe tše tše Dikgolo tše di kgahlišago.” Therešo ke gore go batho ba bantši, ba bagolo le ba banyenyane, dikepe tše tše dikgolo di dira gore ba dume go tšea maeto a matelele le go iketla.
Baeng ba diketekete bao ba bego ba tlile moletlong ba ile ba kwa ka mohuta o mongwe wa bophelo bja go iketla, bjoo bo tlišwago ke go tseba ditherešo tša Beibele. (Johane 8:31, 32) Ge ba dutše ba bogela lefelo le le lebotse la bogologolo la Rouen le diterata tša leemaema le tše di pitlaganego, baeng ba ba ile ba bona diteroli tša go bontšha dikgatišo tšeo di dirišwago ke Dihlatse tša Jehofa tša lefelong leo. Ge baeng goba basesiši ba batamela kgauswi le teroli yeo, ba ile ba kgopelwa go itšeela kgatišo e nngwe le e nngwe ya Beibele yeo e lego moo mahala. Batho ba bantši bao ba fetago ka tsela ba be ba thabela sehlogo seo se rego: “Lefase Leo le se Nago Kgethollo le tla ba Gona Neng?” seo se lego ka makasineng wa Morokami gomme ba laletšwa go tlo theetša polelo yeo e theilwego Beibeleng yeo e tlago go newa ka Sefora, Seisemane goba Sepanishi.
Batho ba tikologong yeo ba ile ba leboga maiteko a. Monna yo mongwe, yoo mathomong a ilego a tlabega ge a bona Dihlatse di eme kgauswi le teroli yeo ya go bontšha dikgatišo o itše: “Ke thabela go le bona mo diterateng. Ke hlompha batho bao ba sa tšhabego go emela tumelo ya bona, le ge ke sa dumele seo le se dumelago.” Bakgalabje ba babedi bao ba gahlanego le bafsa ba Dihlatse ba le modirong wo wa go nea bohlatse phatlalatša ba ile ba re go bona: “Ikgantšheng ka seo le lego sona!”


text:
Ditiragalo tše di Kgethegilego
Go Aloga ga Klase ya bo-136 ya Sekolo sa Beibele sa Watchtower sa Gilead
Bahlahli le diboledi tše dingwe ba ile ba kgothatša barutwana go hlagolela boemo bja monagano bjo bo bego bo le go Jesu. Bao ba bego ba le gona ba ile ba thabela dipoledišano le ditiragatšo tša diphihlelo tša tirelo ya tšhemo.
Tiragalo Yeo e Bontšhitšwego Dikarolong tše Dintši tša Lefase ka Inthanete
Go kgonegile bjang gore batho ba dimilione tše 1,4 go tšwa dinageng tše 31 ba kgone go ba gona sebokeng se se kgethegilego sa lenyaga?
Pego ya Seboka sa Ngwaga le Ngwaga—October 2013
Batho ba fetago dimilione tše 1.4 dinageng tše 31 ba ile ba ipshina ka tiragalo ye e ka se lebalwego, yeo go yona go ilego gwa lokollwa Phetolelo ya Lefase le Lefsa ya Mangwalo a Makgethwa e kaonefaditšwego ya Seisemane.
Go Aloga ga Klase ya bo-135 ya Sekolo sa Beibele sa Watchtower sa Gilead
Batho bao ba fetago ba 10 000 ba ipshinne ka tiragalo ye e kgahlišago ya moya ka September 14, 2013. Ipshine ka dintlhakgolo tša lenaneo.
Go Aloga ga Sehlopha sa bo-134 sa Sekolo sa Beibele sa Watchtower sa Gilead
Klase ya bo-134 ya Sekolo sa Beibele sa Watchtower sa Gilead e ile ya aloga ka March 9, 2013. Lenaneo le ile la ahlaahla kamoo sekolo se kgomilego batho ka gona ga e sa le se hlongwa nywageng e 70 e fetilego.


text:
Dipego tša Mabapi le Jesu di Ngwadilwe Neng?
Karabo ya Beibele
Moapostola Johane o ngwadile mabapi le ditiragalo tša bophelong bja Jesu gore: “Yo a di bonego o hlatsetše, e bile bohlatse bja gagwe ke bja therešo, gomme motho yoo o tseba gore dilo tše a di bolelago ke therešo e le gore le lena le dumele.”—Johane 19:35.
Le lengwe la mabaka a gore re bote dipego tša Diebangedi tšeo di ngwadilwego ke Mateo, Mareka, Luka le Johane ke gore di ngwadilwe mehleng ya ge dihlatse tše dintši tšeo di bonego ka mahlo seo se diragetšego di be di sa dutše di phela. Go ya ka methopo e mengwe, Ebangedi ya Mateo e ngwadilwe ngwageng wa seswai ka morago ga lehu la Kriste, ke gore, mo e ka bago ka 41 C.E. Diithuti tše dintši di nagana gore e ngwadilwe ka morago ga moo, eupša ka kakaretšo go dumelelanwa ka gore dipuku tša Mangwalo a Bakriste a Segerika di ngwadilwe lekgolong la pele la nywaga C.E.
Batho bao ba bonego Jesu ge a be a le mo lefaseng, bao ba mmonego ge a be a ehwa le bao ba mmonego ge a be a tsoga bahung, ba ka kgonthišetša go nepagala ga dipego tša Diebangedi tše. Le gona ba be ba ka re botša gabonolo go se nepagale le ge e le gofe ge e ba go le gona. Moprofesara F. F.
Bruce o boletše gore: “E nngwe ya dintlha tše matla mokgweng wa pele wa go ruta wa baapostola ke gore ba be ba tsopola seo batheetši ba bona ba bego ba se tseba gabotse; ga se ba ka ba fo bolela gore, ‘Re dihlatse tša dilo tše,’ eupša ba boletše le gore, ‘Go etša ge le lena ka noši le tseba.’ (Ditiro 2:22).’”


text:
Europa ke lefasana la mafasana a šupa Lefaseng. Europa e bapane le lefasana leo lebitšwago Asia, ebile e lebowa ga Afrika.
Lebowa ga Europa, go humanega lewatle leo libitšwago Arctic Ocean, bodikela ga lewatle le go humanega Atlantic Ocean.
Europa ke lefasana la bobedi ka bonnyane lefaseng gego lebelelwa sekgoba, lefasana la pele ka bonnyane ke Australia. Ge re lebelela badudi, Europa ke lefasana la boraro, e latela Asia le Afrika. Europa enale badudi bao baka bago 731,000,000 elego 11% ya batho lefase ka bophara.


text:
PHAFOGA! JULY 2014
Ge o Welwa ke Masetlapelo
—Kamoo o ka Lebeletšanago le Boemo
Ge o welwa ke mathata a magolo, o tla arabela bjang?
Madireng a Lefase
Ditaba di akaretša: naga yeo palo ya basadi bao ba ipolaišago bjala e fetago ya banna, diphedi tše di atilego lefelong leo le makatšago gotee le naga yeo e lefilego batho ba yona digauta gore ba fokotše boima bja mmele.
Ge o Welwa ke Masetlapelo
Beibele e ka go thuša go lebeletšana le boemo.
Go Lahlegelwa ke Dithoto
Kei o ile a lahlegelwa ke dilo ka moka ka tsunami ya kua Japane ka 2011. O ile a hwetša thušo go bagwera le ba tša tlhakodišo, eupša o ile a thušwa kudu ke lengwalo la Beibele.
Go se sa Phela Gabotse Mmeleng
Mabel o be a šoma e le setsebi sa go thuša go tsošološa ditho tša mmele. Ka morago ga go buiwa serurugi bjokong, o ile a swanelwa ke go lebeletšana le ditlhohlo tšeo a thušitšego balwetši ba gagwe go di fenya.
Go Hwelwa ke Motho yo o mo Ratago
Ditho tše hlano tša lapa labo Ronaldo di hwile kotsing ya koloi nywaga e 16 e fetilego. Le ge a sa ikwa a lahlegetšwe, o hweditše khutšo ya ka gare.
Go Bontšha Mekgwa ge o Ngwalelana Melaetša
Na ke go hloka mekgwa go šitiša poledišano ka go fo lebelela molaetša? Goba na ke go hloka mekgwa go hlokomologa molaetša e le feela gore o tšwele pele ka poledišano?
Go Etela Ireland
Kopana le batho ba borutho ba Sehlakahlakeng se Setala.
Rathutamahlale yo a Dirago Diteko o Hlalosa Tumelo ya Gagwe
Wenlong He o kgodišitšwe ke dilo tše pedi tša tlhago gore go na le Mmopi.
Bodumedi
Beibele e hlalosa lebaka leo go nago le madumedi a mantši gakaaka.
Tshepedišo ya go Tswala ya Segwagwa sa Gastric Brooding
Ke ka baka la’ng rathutatlhagelelo a re ke mo go sa kwešišegego gore re nagane gore se dirile diphetogo ganyenyane-ganyenyane tshepedišong ya sona?
Dihlogo tše Dingwe tša Inthaneteng
Nka Hlalosa Bjang Ditumelo tša ka ka Thobalano?
Ge e ba o ka botšišwa gore: ‘Na ga se wa ka wa robala le motho?’ goba ‘Pono ya gago ke efe ka thobalano?’ na o ka kgona go hlalosa ditumelo tša gago ka thobalano go tšwa Beibeleng?
Ke Dire’ng ge Batho ba Bangwe ba Bolela ka Nna?
O ka swaragana bjang le lesebo gore le se ke la go kweša bohloko goba go go senya leina?
O ka Kgaotša Bjang go Dikadika?
Hwetša dikeletšo tša kamoo o ka kgaotšago go dikadika!
Bafsa ba Bolela ka Tšhelete
Hwetša ditemošo mabapi le go boloka, go diriša le go lebelela tšhelete ka tsela e swanetšego.
Moshe yo Monyenyane o Hweditšwe
Batho ba bararo bao ba lego mo seswantšhong ke bomang? Bala pego ya Beibele go Ekisodo 2 gore o hwetše dikarabo.


text:
Dimakasine tša Morokami le Phafoga!
Dimakasine tša rena tše di theilwego Beibeleng tšeo di ka taoneloutwago di hwetšagala ka maleme a ka godimo ga a 150. Morokami o re bontšha seo se bolelwago ke ditiragalo tša lefase ka go dumelelana le diporofeto tša Beibele. O homotša batho ka ditaba tše dibotse tša Mmušo wa Modimo le go ba kgothaletša go ba le tumelo go Jesu Kriste. Phafoga! e bontšha kamoo re ka lebeletšanago le mathata a lehono e bile e aga tumelo ya rena kholofetšong ya Mmopi ya lefase le lefsa la khutšo le leo le šireletšegilego.


text:
Nka Itšhireletša Bjang Gore ke se Tshwenywe ka Ditaba tša Thobalano?
Karabo ya Beibele
Ela hloko ditšhišinyo tše tšeo di theilwego bohlaleng bjo bo hwetšwago ka Beibeleng:
Itshware gabotse. Thabela bašomigotee le wena le go ba hlompha, eupša phema bogwera bjoo bo tlago go ba gogela gore ba boledišane le wena ka tša thobalano.—Mateo 10:16; Bakolose 4:6.
Apara ka go se solege. Go apara ka tsela e tsošago maikwelo a fošagetšego go dira gore batho ba nagane gampe ka wena. Beibele e kgothaletša gore re apare “ka go se solege le ka go hlaphogelwa ga monagano.”—1 Timotheo 2:9.
Kgetha bagwera ba gago ka bohlale. Ge e ba o fetša nako e ntši o na le batho bao ba se nago bothata goba bao ba thabelago go bapala ka lerato goba ka thobalano, ba tla nagana gore o swana le bona.—Diema 13:20.
Gana dipolelo tše sa hlwekago. Ge poledišano e thoma go ba le “dikanegelo tše di sa hlwekago, dipolelo tša bošilo goba metlae e lešago dihlong,” tloga bathong bao o nago le bona.—Baefeso 5:4, God’s Word Bible.
Phema maemo ao a tla go beago kotsing. Ka mohlala, eba šedi ge o kgopelwa go dula mošomong ka morago ga dinako tša mošomo go se na lebaka leo le kwagalago.—Diema 22:3.
Bolela ka go tia le ka go lebanya. Ge e ba o tshwenywa ka ditaba tša thobalano, botša motho yo a go tshwenyago ka go lebanya gore ga o thabele seo a se dirago. (1 Bakorinthe 14:9) Ka mohlala, o ka re: “Ke tloga ke sa lokologe ge o duletše go ithekga ka nna. O se sa bušeletša.” O ka ngwalela motho yo a go tshwenyago lengwalo wa mo hlalosetša seo se diragetšego, kamoo o ikwago ka gona ka sona le seo o nyakago gore se direge nakong e tlago. Mo hlalosetše gabotse gore boemo bja gago bo theilwe ditumelong tša gago tša boitshwaro le tša bodumedi.—1 Bathesalonika 4:3-5.
Nyaka thušo. Ge e ba o tšwela pele o tshwenywa, botša mogwera yo o mmotago, setho sa lapa, mošomigotee le wena goba motho yo a nago le phihlelo ya go thuša batho bao ba tshwenywago ka ditaba tša thobalano. (Diema 27:9) Batho ba bantši bao ba ilego ba tshwenywa ka ditaba tša thobalano ba hweditše thušo ka go rapela. Gaešita le ge e ba o kile wa rapela, o se ke wa nyatša thušo yeo o ka e hwetšago go Jehofa, “Modimo wa khomotšo yohle.”—2 Bakorinthe 1:3.
Go tshwenywa ka ditaba tša thobalano go dira gore batho ba dimilione ba se thabele go ba mošomong, eupša Beibele e ka thuša.


text:
MAMETLETŠO
Go Hlaola “Babilona o Mogolo”
PUKU ya Kutollo e hupere mantšu a sa swanelago go kwešišwa ka tsela ya kgonthe. (Kutollo 1:1) Ka mohlala, e bolela ka mosadi yoo leina “Babilona o Mogolo” le ngwadilwego phatleng ya gagwe. Mosadi yo go bolelwa gore o dutše godimo ga “mašaba le ditšhaba.” (Kutollo 17:1, 5, 15) Ka ge go se na mosadi wa kgonthe yo a ka dirago se, Babilona o Mogolo e swanetše go ba e le ya seswantšhetšo. Ka gona seotswa se sa seswantšhetšo se emela’ng?
Go Kutollo 17:18, yena mosadi yo wa seswantšhetšo o hlaloswa e le “motse o mogolo woo o nago le mmušo o bušago dikgoši tša lefase.” Lentšu “motse” le emela sehlopha se se rulagantšwego sa batho. Ka ge ‘motse wo o mogolo’ o laola “dikgoši tša lefase,” mosadi yo a bitšwago Babilona o Mogolo e swanetše go ba e le mokgatlo o nago le tutuetšo e matla wa lefase ka bophara. O ka bitšwa ka mo go swanetšego gore ke mmušo wa lefase. Ke mmušo wa mohuta ofe? Mmušo wa bodumedi. Ela hloko kamoo ditemana tše dingwe ka pukung ya Kutollo tšeo di tswalanago le ye di dirago gore re fihlelele phetho ye.
Mmušo e ka ba wa tša dipolitiki, wa tša kgwebo goba wa bodumedi. Mosadi yo a bitšwago Babilona o Mogolo ga se mmušo wa tša dipolitiki ka gobane Lentšu la Modimo le bolela gore “dikgoši tša lefase,” goba dihlopha tša dipolitiki tša lefase le ‘di dirile bootswa’ le yena. Bootswa bja gagwe bo šupa go dikwano tšeo a di dirilego le babuši ba lefase le, e bile bo hlalosa lebaka leo ka lona a bitšwago “mogweba-ka-mmele yo mogolo.”—Kutollo 17:1, 2; Jakobo 4: 4.
Babilona o Mogolo e ka se be mmušo wa tša kgwebo ka gobane “babapatši…ba lefase,” bao ba emelago dihlopha tša tša kgwebo, ba tla be ba o llela nakong ya go fedišwa ga gagwe. Ge e le gabotse, dikgoši le babapatši ba hlaloswa e le bao ba lebeletšego Babilona o Mogolo ba le “kgole.” (Kutollo 18:3, 9, 10, 15-17) Ka gona, ke mo go kwagalago go phetha ka gore Babilona o Mogolo ga se mmušo wa tša dipolitiki goba wa tša kgwebo eupša ke wa bodumedi.
Seka sa bodumedi sa Babilona o Mogolo se kgonthišetšwa ka mo go oketšegilego ke taba ya gore o fora ditšhaba ka moka ka ‘go dirišana ga gagwe le meoya.’ (Kutollo 18:23) Ka ge mehuta ka moka ya meoya e e-tšwa mothopong wa bodumedi le wa batemona, ga go makatše ge Beibele e bitša Babilona o Mogolo “bodulo bja batemona.” (Kutollo 18:2; Doiteronomio 18:10-12) Mmušo wo gape o hlaloswago e le woo o ganetšago ka matla bodumedi bja therešo, o tlaiša “baporofeta” le “bakgethwa.” (Kutollo 18:24) Ge e le gabotse, Babilona o Mogolo o hloile bodumedi bja therešo ka mo go tseneletšego kudu mo e lego gore o tlaiša “dihlatse tša Jesu” ka tsela e šoro e bile o a di bolaya. (Kutollo 17:6) Ka baka leo, mosadi yo yo a bitšwago Babilona o Mogolo o emela gabotse mmušo wa lefase wa bodumedi bja maaka, woo o akaretšago madumedi ka moka ao a ganetšago Jehofa Modimo.


text:
Na Mokriste o Swanetše go ya Ngakeng?
Karabo ya Beibele
Ee. Jesu o ile a šišinya gore balatedi ba gagwe ba ka tsoma kalafo ge a be a re: “
Batho ba ba phetšego gabotse ga ba nyake ngaka, eupša ba babjago ba a e nyaka.” (Mateo 9:12) Le ge Beibele e se puku ya tša kalafo, e nea melao ya motheo go hlahla bao ba nyakago go kgahliša Modimo.
Seo o ka ipotšišago sona
1. Na ke kwešiša mohuta wa kalafo yeo ngaka e nyakago go nnea yona? Beibele e re eletša ka gore re nyakišiše tsebišo e ka botwago go e na le go fo “
dumela mantšu ka moka.”—Diema 14:15.
2. Na ke swanetše go kwa gore dingaka tše dingwe tše pedi goba tše tharo di re’ng ka mohuta wo wa kalafo? Go ba le “
baeletši ba bantši” ke ga bohlokwa ge e ba o babja kudu.—Diema 15:22.
3. Na mohuta wo wa kalafo o thulana le taelo ya Modimo ya go “
ila . . . madi”?—Ditiro 15:20.
4. Na ngaka yeo ke yago go yona e hlahloba le go alafa ka go dirišana le meoya e mebe? Beibele e iletša “
go dirišana le meoya e mebe.” (Bagalatia 5:19-21) Go bona ge e ba ngaka e dirišana le meoya e mebe, ipotšiše dipotšišo tše di swanago le tše:
Na ngaka e botšiša meoya e mebe?
Na ngaka e re bolwetši bja gago bo bakilwe ke badimo bao ba galefilego goba o loilwe ke manaba a gago?
Na e diriša dihlabelo, dipolelo tša maleatlana goba metlwae e mengwe ya go dirišana le meoya e mebe goba dilo tša mohuta woo ge e lokišeletša dihlare?
5. Na ke tshwenyegile ka mo go sa hlokagalego ka boemo bja ka bja tša maphelo? Beibele e eletša ka gore: “
Anke go lekalekana ga lena go tsebje bathong bohle.” (Bafilipi 4:5) Go ba yo a lekalekanego go tla go thuša gore o tshwenyege ka “
dilo tše bohlokwa kudu,” tše bjalo ka dilo tša moya.—Bafilipi 1:10; Mateo 5:3.


text:
BAFSA BA A BOTŠIŠA
Na go Bohlokwa Gore ke be le Mekgwa?
‘Batho ga ba ke ba mpulela mojako; ke ka baka la’ng ke swanetše go ba bulela?’
‘Na ga go na dilo tše dingwe tše bohlokwa tšeo ke swanetšego go tshwenyega ka tšona go e na le gore ke hlwe ke tshwenyegile ka gore “hle,” “ke a leboga” le “tshwarelo hle”?’
‘Ga go bohlokwa gore ke bontšhe mekgwa go bana bešo. Re bana ba motho.’
Na se se boletšwego ka mo godimo ke dilo tše dingwe tšeo o ka di bolelago? Ge e ba o fela o bolela ka mokgwa wo, ruri o fetwa ke mehola ya go ba le mekgwa e mebotse!
Seo o swanetšego go se tseba ka go ba le mekgwa
Go ba le mekgwa e mebotse go ka kaonefatša dikarolo tše latelago tše tharo tša bophelo bja gago:
Botumo bja gago. Tsela yeo o swarago batho ka yona e ka fetiša pono e botse goba e mpe ka wena. Ge e ba o na le mekgwa e mebotse, go ka direga gore batho ba go lebelele bjalo ka motho yo a godilego le yoo a nago le boikarabelo—le gona le bona ba tla go swara ka mokgwa woo! Lega go le bjalo ge e ba o se na mekgwa, batho ba ka nagana gore ga o na taba le batho ba bangwe e bile o ka feleletša o fetwa le ke dibaka tša go hwetša mošomo. Go etša ge Beibele e bolela gore: “Motho yo sehlogo o itira molahlwa [goba moipolai].”—Diema 11:17.
Bagwera ba gago. Beibele e re: “Aparang lerato gobane ke setlemo se se phethagetšego sa botee.” (Bakolose 3:14) Seo ke sa therešo le go feta ge go tliwa tabeng ya go dira segwera. Batho ba rata go gwerana le batho bao ba nago le mekgwa le bao ba ba swarago gabotse. Go feta moo, ke mang yo a ka nyakago go gwerana le motho yo a se nago mekgwa le yoo a sa kgonego go phedišana le ba bangwe?
Tsela yeo ba bangwe ba go swarago ka yona. Mosetsana yo mongwe yo a bitšwago Jennifer o re: “Ge e ba o dula o le botho, ge nako e dutše e eya, o ka dira gore le motho yo a se nago mekgwa a fetole tsela yeo a go swarago ka yona.” Therešo ke gore ge e ba le wena o se na mekgwa, o ka se kgone go thuša motho yo a se nago mekgwa. Beibele e re: “Kelo yeo le elago ka yona, ba tla le elela ka yona.”—Mateo 7:2.
Therešo e sa fetogego: Letšatši le letšatši re phela le batho ba bangwe. Tsela yeo o phelago le bona ka yona e ka kgoma kamoo batho ba go lebelelago le go go swara ka gona. Taba ye ge e bewa gabonolo, go ba le mekgwa go bohlokwa!
Kamoo o ka kaonefatšago ka gona
Lekodišiša mekgwa ya gago. Ipotšiše dipotšišo tše bjalo ka: ‘Na ke hlompha batho ba bagolo ge ke bolela le bona? Ke ga kae ge ke bolela ke dirišago mantšu a bjalo ka “hle,” “ke a leboga” goba “tshwarelo hle”? Na ke fela ke šitišwa ke dilo tše di swanago le go bala goba go araba melaetša ya founo ge ke bolela le ba bangwe? Na ke swara batswadi ba ka le bana bešo ka tlhompho goba ke fo ba ke sa bontšhe tlhompho ka gore e le ba ka gae?’
Beibele e re: “Go bontšhaneng kgodišo, etelelang pele.”—Baroma 12:10.
Ipeele dipakane. Ngwala dikarolo tše tharo tšeo o ka kaonefatšago go tšona. Ka mohlala, Allison, wa mengwaga e 15 o re o nyaka “go ithuta go ba le bokgoni bja go theetša go e na le go bolela kudu.” David wa mengwaga e 19, o re o nyaka go šomela ntlheng ya go tlogela go romela melaetša ka founo ge a dutše a bolela le ba lapa la gabo le bagwera. O re: “Ke go ba le lenyatšo, ge o dira bjalo o tla be o botša ba lapa le bagwera gore go kaone ge ke bolela le batho ba bangwe go e na le go bolela le lena.” Edward wa mengwaga e 17, o re o nyaka go tlogela go tsena batho ba bangwe ganong ge ba bolela. Ge e le Jennifer yo go boletšwego ka yena pejana, o ikemišeditše go šomela tabeng ya go bontšha mekgwa bathong ba bagolo. O re: “Ke be ke tlwaetše go fo dumediša ka go itlhaganela ke kitimetše go ya go bagwera ba ka. Eupša ga bjale ke tloga ke iteka gore ke tsebe batho ba bagolo gakaone. Ruri se se nthušitše kudu gore ke kgone go bontšha mekgwa e mebotse!”
Beibele e re: “Le se ke la kgahlegela ditaba tša lena feela, eupša le kgahlegele le tša ba bangwe.”—Bafilipi 2:4.
Dula o bona gore o kaonefaditše gakaakaang. Fetša kgwedi o hlahloba tsela yeo o bolelago ka yona goba kamoo boitshwaro bja gago bo lego ka gona dikarolong tšeo o nyakago go kaonefatša go tšona. Ge kgwedi yeo e fela, ipotšiše gore: ‘Go ba ga ka le mekgwa go nthušitše bjang gore ke be motho yo kaone? Ke dikarolong dife moo go sa nyakegago gore ke kaonefatše?’ Ipeele dipakane tše difsa tša go kaonefatša moo o sa šaletšego gona.
Beibele e re: “Ka mo le nyakago batho ba le dira ka gona, le lena le ba direng ka wona mokgwa woo.”—Luka 6:31.


text:
O ka Kgaotša Bjang go Boifa Lehu?
Karabo ya Beibele
Ga se phošo go boifa lehu le go gata megato ya maleba go šireletša maphelo a rena ka ge lehu e le lenaba. (1 Bakorinthe 15:26) Lega go le bjalo, go boifa lehu ka tsela e sa kwagalego moo go theilwego dithutong tša maaka goba go ditumelakhwele go dira gore batho ba be “bokgobeng bophelo bja bona ka moka.” (Baheberu 2:15) Go tseba therešo go tla go lokolla gore o se boife lehu ka tsela e sa kwagalego—e lego poifo yeo e ka dirago gore motho a se thabele bophelo.—Johane 8:32.
Therešo ka lehu
Bahu ga ba kwe selo. (Psalme 146:4) Ga se wa swanela go boifa gore o tla kwa bohloko goba wa tlaišwa ge o hwile, ka gobane Beibele e bapiša lehu le boroko.—Psalme 13:3; Johane 11:11-14.
Bahu ba ka se re gobatše. Gaešita le bao e bego e le manaba a rena a šoro ‘ga ba na matla ge ba hwile.’ (Diema 21:16, mongwalo wa tlase) Beibele e re “lehloyo la bona le lehufa la bona di fedile.”—Mmoledi 9:6.
Lehu ga le re gore go napile go fedile ka rena. Modimo o tla tsoša bahu.—Johane 5:28, 29; Ditiro 24:15.
Modimo o re holofetša gore go tla ba le nako ya ge “lehu le ka se hlwe le sa ba gona.” (Kutollo 21:4) Ge Beibele e bolela ka letšatši leo, e re: “Baloki bona e tla ba beng ba lefase, ba tla dula mo go lona ka mo go sa felego,” ba sa boife gore ba tla hwa.—Psalme 37:29.


text:
Sekriste
Sekriste ke bodumedi, dithuto tša bona di bolela ka bophelo le dithuto tsa Jesu wa Nazarena. Bakriste ba dumela gore Jesu ke ngwana wa Modimo legore ke Messia oa porofitilwego go Testamente ya kgale, le gore Testamente ye mpsha e fihlollotswe ke Jesu.
Go lekanetšwa gore ka 2007 dimillione millione tše 2.1 (billion) goba 33% ya bodudi ba lefase ka bophara ke Bakriste.[1] Bokriste ke bodumedi bo bogolo bofeta ditumelo kamoka lefaseng. Dinaga ka dinaga, Sekriste ke bodumedi bo bogolo gofeta ditumelo tše dingwe, dinageng tša goswana le Europa, Amerika, Borwa ba Afrika, Philippines and Oceania. Sekriste go gola ka maatla Asia, nageng tša goswana le Tšhaena and Korea Borwa.[2]
Motho o ka hlaloša Sekriste ka kakaretšo ka go lebelela Tumelo ya Nicea.
- ↑ World Religion Statistics.
- ↑ WorthyNews.com, Growth of Christianity in China; LutherProduction.com, Growth in South Korea; Xhist.com, History of Christianity in Korea.


text:
BAFSA BA A BOTŠIŠA
Nka Lebeletšana Bjang le Diphošo tša ka?
O be o ka dira’ng?
Bala seo se diragaletšego Karina gomme o ipee boemong bja gagwe. O be o tla dira’ng ge nkabe o le yena?
Karina: “Ke be ke otlela ka lebelo la go šiiša ge ke be ke eya sekolong ke moka lephodisa la nkemiša gomme la nnea thekethe. Ke be ke nyamile kudu! Ke ile ka botša Mma gomme yena a re ke botše Tate—seo e be e le selo seo ke bego ke sa nyake go se dira.”
Ke’ng seo o bego o ka se dira?
Kgetho ya Pele: O be o ka homola wa se bolele o holofela gore Tate a ka se tsoge a tsebile.
Kgetho ya Bobedi: O be o ka botša Tate seo ge e le gabotse se diregilego.
O ka lekega go tšea Kgetho ya Pele. E bile mmago a ka no ba a nagana gore o boditše tatago. Eupša go na le mabaka a kwagalago a gore o ipolele diphošo tša gago—go sa šetšwe gore ke thekethe goba selo se sengwe.
Mabaka a mararo ao a dirago gore o amogele diphošo tša gago
1. Ka ge e le selo se sebotse go se dira. Ge Beibele e hlalosa tsela yeo Bakriste ba swanetšego go itshwara ka yona e re: “Re rata go itshwara ka go botega dilong tšohle.”—Baheberu 13:18.
“Ke be ke leka ka thata go botega le go amogela ditlamorago tšeo di tlišwago ke ditiro tša ka—le go amogela diphošo tša ka gateetee ge ke se na go di dira.”—Alexis.
2. Batho gantši ba swarela batho bao ba dumelago diphošo tša bona. Beibele e re: “Yo a bipago dikarogo tša gagwe a ka se atlege, eupša yo a ipobolago tšona gomme a di tlogela o tla gaugelwa.”—Diema 28:13.
“Ga go bonolo gore o dumele diphošo tša gago, eupša ke yona tsela yeo e tla dirago gore batho ba go bote. Ba a bona gore o a botega. Ge o dumela diphošo tša gago, o dira gore selo se sebe e be se sebotse.”—Richard.
3. Sa bohlokwa le go feta ke gore seo se thabiša Jehofa Modimo. Beibele e re: “Motho wa moradia o šišimiša Jehofa, eupša Modimo o gwerana kgauswi le baloki.”—Diema 3:32.
“Ka morago ga ge ke dirile phošo e kgolo, ke thoma go lemoga gore ke swanetše go bolela phošo yeo le go e amogela. Ga go tsela yeo Jehofa a ka ntšhegofatšago ge e ba ke sa dire dilo ka tsela ya gagwe.”—Rachel.
Ka gona Karina o ile a lebeletšana bjang le phošo ya gagwe? O ile a leka go utela tatagwe sephiri sa thekethe yeo a e hweditšego. Eupša go se go ye kae sephiri sa gagwe se ile sa utologa. Karina o re: “Moo e ka bago ngwaga ka morago, ge tate a be a bala dipego tša rena tša inšorense o ile a bona gore go na le thekethe yeo e lego ka leina la ka. Ke ile ka ikhwetša ke le bothateng—le mma le yena o be a befedišitšwe ke gore ga se ka dira seo a itšego ke se dire!”
Seo a ithutilego sona: Karina o re: “Go se bolele diphošo tša gago go napa go senya dilo le go feta. O sa dutše o tla patelela diphošo tša gago ka morago!”
Kamoo o ka ithutago diphošong tša gago
Ka moka ga rena re dira diphošo. (Baroma 3:23; 1 Johane 1:8) Ka ge re šetše re bone, go dumela diphošo tša gago go bontšha gore o na le boikokobetšo le gore o godile—e bile yeo ke tsela e kaone ya go dira dilo.
Se sengwe seo o ka se dirago ke go ithuta diphošong tša gago. Ka maswabi, bafsa ba bangwe ga ba ithute diphošong tša bona! Ba ka ikwa go swana le kamoo mofsa yo mongwe yo a bitšwago Priscilla a ilego a ikwa ka gona. O itše: “Ke be ke dula ke ikwa ke nolegile mooko ka diphošo tša ka. Ke be ke inyatša, ka gona diphošo tša ka e be eka ke morwalo o mogolo kudu woo nka se kgonego go o rwala. Ke ikwa ke nolega mooko gomme ke ipona ke se na mohola.”
Na o fela o ikwa ka tsela yeo ka dinako tše dingwe? Ge e ba go le bjalo, gona gopola se: Go dula o nagana ka diphošo tša gago tša nako e fetilego go swana le go lebelela seiponeng sa koloi o dutše o otlela. Go dula o nagana ka diphošo tša nako e fetilego go tla go dira gore o ikwe o se na mohola gomme seo se ka go dira gore o felelwe ke matla a go lebeletšana le ditlhohlo tšeo di sa tlago.
Go e na le moo, ke ka baka la’ng o sa be le pono e lekalekanego ka dilo?
“Lebelela diphošo tša gago tša nako e fetilego gomme o ithute go tšona gore o se sa hlwa o di bušeletša. Eupša o se ke wa dulela go nagana ka tšona go fihlela di go nyamiša.”—Elliot.
“Ke leka go lebelela diphošo tšeo ke di dirilego e le selo seo ke ithutago go sona ka go ithuta go tšwa phošong e nngwe le e nngwe yeo ke e dirilego gore di nthuše go ba motho yo mokaone le go swaragana le boemo ka tsela e kaone nakong e tlago. Ye ke tsela e kaone ya go nagana ka diphošo tša nakong e fetilego ka ge se se tla go thuša go gola.”—Vera.


text:
Na Thutamahlale e Dumelelana le Beibele?
Karabo ya Beibele
Ee, le ge Beibele e se puku ya thutamahlale, e nepagetše ge e bolela ka ditaba tša thutamahlale. Ela hloko e mengwe ya mehlala yeo e bontšhago gore thutamahlale le Beibele di a dumelelana le gore Beibele e hupere ditaba tše dingwe tša thutamahlale tšeo di fapanago kudu le ditumelo tša batho ba bantši bao ba phetšego nakong ya ge e be e ngwalwa.
Legohle le bile le mathomo. (Genesi 1:1) Ka mo go fapanego, dinonwane tše dintši tša bogologolo di hlalosa gore legohle ga se la bopša, eupša le rulagantšwe go tšwa tlhakatlhakanong yeo e lego gona. Bababilona ba be ba dumela gore medimo yeo e bopilego legohle e tšwa mawatleng a mabedi. Dinonwane tše dingwe di bolela gore legohle le tšwa leeng le legologolo.
Letšatši le letšatši legohle le laolwa ke melao e kwagalago ya tlhago, e sego dikganyogo tša medimo. (Jobo 38:33; Jeremia 33:25) Dinonwane tše di bolelwago lefaseng ka bophara di ruta gore batho ba laolwa ke medimo ya go se kwešišege le yeo gantši e lego sehlogo.
Lefase ga se la thekgwa ke selo. (Jobo 26:7) Batho ba bantši ba bogologolo ba be ba dumela gore lefase ke nkgokolo ya phaphathi, le thekgilwe ke selo se sengwe se segologolo goba phoofolo e bjalo ka nare goba khudu.
Dinoka le methopo ya meetse di hwetša meetse ao a moyafatšego go tšwa mawatleng le methopong e mengwe ke moka meetse ao a na e le pula, sefako goba kapoko. (Jobo 36:27, 28; Mmoledi 1:7; Jesaya 55:10; Amose 9:6) Bagerika ba bogologolo ba be ba nagana gore meetse a dinoka a tšwa lewatleng leo le lego ka tlase ga lefase, gomme kgopolo ye e ile ya tšwela pele go fihla le lekgolong la ngwaga la bo-18.
Dithaba di a rotoga tša ba tša wa, le gona dithaba tšeo re di bonago lehono di kile tša ba ka tlase ga lewatle. (Psalme 104:6, 8) Go fapana le seo, dinonwane tše mmalwa di ruta gore medimo e hlodile dithaba ka tsela yeo ga bjale di lego ka yona.
Mekgwa ya bohlweki e dira gore batho ba phele gabotse. Molao wo o bego o neilwe setšhaba sa Isiraele o be o akaretša ditaelo tša gore motho a hlape ka morago ga go swara setopo, go tswalelela bao ba swerwego ke malwetši ao a fetelago le go epela mantle. (Lefitiko 11:28; 13:1-5; Doiteronomio 23:13) Go fapana le seo, ge Baisiraele ba be ba newa ditaelo tše, Baegipita ba be ba alafa ntho ka motswako woo o dirilwego ka mantle a batho.
Na go na le moo Beibele e fošitšego gona ditabeng tša thutamahlale?
Tlhahlobo e kwagalago ya Beibele e bontšhitše karabo e le aowa. Ka mo tlase go lokeleditšwe dikgopolo tše di tlwaelegilego tšeo di fošagetšego tša mabapi le go nepagala ga Beibele ditabeng tša thutamahlale:
Maaka: Beibele e ruta gore legohle le hlodilwe ka matšatši a tshelelago a diiri tše 24.
Therešo: Go ya ka Beibele, Modimo o hlodile legohle ka nako e telele e sa tsebjego. (Genesi 1:1) Le gona, matšatši a tlholo ao a hlalositšwego kgaolong ya pele ya Genesi e be e le matšatši a matelele ao go sa bolelwego bogolo bja ona. Ge e le gabotse, nako ka moka yeo legodimo le lefase di hlodilwego ka yona le yona e bitšwa “letšatši.”—Genesi 2:4.
Maaka: Beibele e re dimela di ile tša hlolwa pele ga ge letšatši le ka ba gona e le gore go kgonege go thekga mogato wa photosynthesis.—Genesi 1:11, 16.
Therešo: Beibele e bontšha gore letšatši, e lego e nngwe ya dinaledi tšeo di bopago “magodimo,” le bile gona pele ga ge dimela di hlolwa. (Genesi 1:1) Seetša se phatlaletšego seo se tšwago letšatšing se fihlile lefaseng “letšatšing” la pele, goba nakong ya tlholo. Ge lefaufau le be le thoma go apoga ka “letšatši” la boraro la tlholo, seetša se ile sa kgona go thekga mogato wa photosynthesis. (Genesi 1:3-5, 12, 13) Ke ka nako yeo moo letšatši le ilego la thoma go bonagala lefaseng ka moka.—Genesi 1:16.
Maaka: Beibele e re letšatši le sepela go dikologa lefase.
Therešo: Mmoledi 1:5 e re: “Letšatši le lona le hlabile la ba la sobela, le tla le akgofetše lefelong la lona moo le tlago go hlaba gona.” Lega go le bjalo, mantšu a a fo hlalosa seo se bonagalago e le mosepelo wa letšatši ka ge le bonwa go tšwa lefaseng. Le lehono, motho a ka diriša mantšu a bjalo ka ‘letšatši le a hlaba’ le ‘letšatši le a sobela,’ lega go le bjalo, o a tseba gore lefase le sepela go dikologa letšatši.
Maaka: Beibele e re lefase ke phaphathi.
Therešo: Beibele e diriša polelwana e rego “xo fihla maxomong a lefase” e ra gore “go fihla karolong ya kgole ya lefase”; se ga se bolele gore lefase ke phaphathi goba le na le mellwane. (Ditiro 1:8; Beibele ya Sepedi) Ka mo go swanago, polelwana e rego “dikhutlong tše nne tša lefase” e fo ba seka polelo seo se šupago lefase ka moka; lehono motho a ka bolela ka dikhutlo tše nne tša khamphase e le tshwantšhišo e swanago.—Jesaya 11:12; Luka 13:29.
Maaka: Beibele e re nkgokolo e lekana le bophara bja yona ka makga a mararo, eupša palo ya yona ya maleba ke pi (π), goba mo e ka bago 3.1416.
Therešo: Go elwa ga “Sebjana se segologolo” seo se lego go 1 Dikgoši 7:23 le 2 Dikoronika 4:2 go bontšha gore sebjana seo se na le bophara bja dikubiti tše 10 le gore go be “go nyakega thapo ya dikubiti tše masometharo gore e se dikologe.” Dikelo tše e ka ba e le palo yeo e nyakilego go ba kgauswi le palo e feletšego. Le gona go a kgonega gore nkgokolo le bophara bja sona bo emela bokagare le bokantle bja sebjana seo ka mo go swanago.


text:
Thušo Bakeng sa Lapa
Lapa e ka ba lefelo la tšhireletšego leo le nago le lerato le la go tšhabela mathata a letšatši le letšatši. O ka dira gore lapa la gago le be bjalo ka go diriša keletšo e šomago ya Beibele.
Tlhokomedišo: A mangwe a maina a batho bao ba tsopotšwego karolong ya “Banyalani le Batswadi” le ya “Bafsa” a fetotšwe.
Banyalani le Batswadi
Tsela ya go Kgaotša go Ngangišana
Na wena le molekane wa gago le dula le ngangišana? Ithute kamoo melao ya motheo ya Beibele e ka thušago lenyalo la lena.
Kamoo o ka Rutago Bafsa go Diriša Inthanete ka Šedi
O ka kgaotša bjang go bea melao gomme wa thuša ngwana wa gago go itirela diphetho tše bohlale?
Bafsa
Ke Dire’ng ge Batho ba Bangwe ba Bolela ka Nna?
O ka swaragana bjang le lesebo gore le se ke la go kweša bohloko goba go go senya leina?
Bafsa ba Bolela ka Tšhelete
Hwetša ditemošo mabapi le go boloka, go diriša le go lebelela tšhelete ka tsela e swanetšego.
Bana
Lota le Lapa la Gagwe—Kanegelo ya Diswantšho
Taonelouta mošomo wo gomme o bone seo o ka ithutago sona go Lota le lapa la gagwe.


text:
THUŠO BAKENG SA LAPA | GO GODIŠA NGWANA
Kamoo o ka Rego “Aowa”
TLHOHLO
Ngwana wa gago ga a kwe ge o gana go mo fa seo a se nyakago. Ge o re aowa, go se laolege ga gagwe go leka go se fele pelo ga gago. Ga go seo o se dirago goba go se bolela seo se dirago gore a kwešiše, gomme mafelelong o bona go se na tsela e nngwe ntle le gore o ineele. Ka ge o lapišitšwe ke ngwana wa gago, o feleletša o dumetše.
O ka kgona go kgaotša mokgwa wo. Eupša sa pele, ela hloko dintlha tše dingwe mabapi le gore aowa.
SEO O SWANETŠEGO GO SE TSEBA
Go re aowa ga se go ba sehlogo. Batswadi ba bangwe ga ba dumele se, mohlomongwe ba re o swanetše go beelana mabaka le ngwana wa gago, o mo hlalosetše goba o boledišane le yena. Ba re o pheme gore aowa, ka ge ba boifa gore seo se tla befediša ngwana wa gago.
Ke therešo gore mathomong lentšu “aowa” le ka nyamiša ngwana wa gago. Lega go le bjalo, le mo ruta thuto e bohlokwa—gore mo lefaseng go phelwa ka melao e itšego. Ka lehlakoreng le lengwe, ka go ineela, o bebofatša matla a gago a taolo le gona o ruta ngwana wa gago gore a go hlohle nako le nako ge a nyaka go hwetša selo se itšego. Ge nako e dutše e eya, karabelo ya gago e ka dira gore a go galefele. Go ba gona, ngwana a ka se hlomphe motswadi yoo a kgonago go mo laola gabonolo.
Aowa ya gago e lokišeletša ngwana wa gago nywaga ya mahlalagadi le ya ge a godile. E mo ruta mehola ya go ba le boikgafo. Ngwana yo a ithutago thuto yeo e bohlokwa ga se gantši ge a le mahlalagading a ineela kgateletšong ya dihlaretagi goba go tsenela thobalano pele ga lenyalo.
Aowa ya gago e tlwaetša ngwana gore a gole. Ngaka David Walsh o ngwala gore: “Therešo ke gore, rena [batho ba bagolo] ga se ka mehla re hwetšago selo seo re se nyakago. Ga re hole bana ba rena ka selo ge e ba re ba ruta gore lefase le tla dula le ba nea selo le ge e le sefe seo ba se nyakago.” *
SEO O KA SE DIRAGO
Dula pakaneng ya gago. O nyaka gore ngwana wa gago a be le bokgoni, a laole maikwelo a gagwe gaešita le go ba motho yo mogolo yo a atlegilego. Eupša o tla be o sa dire ka go dumelelana le pakane yeo ge e ba o mo nea dilo ka moka tšeo a di nyakago. Beibele e re ge e ba motho a ‘tefišwa go tloga bofseng, le ge a šetše a godile o tla hloka tebogo.’ (Diema 29:21) Ka gona go re aowa, ke karolo ya tayo e šomago. Tlwaetšo e bjalo e tla thuša ngwana wa gago, e sego go mo kweša bohloko.—Molao wa motheo wa Beibele: Diema 19:18.
Ge o itše aowa, o se ke wa fetoga. Ngwana wa gago ga se thaka ya gago. Ka gona ga go hlokagale gore le ngangišane tše nkego o nyaka tumelelo ya gagwe. Go molaleng gore ge bana ba dutše ba gola, ba swanetše go ‘tlwaetša matla a bona a go hlatha, e le gore ba kgethologanye se se nepagetšego le se se fošagetšego.’ (Baheberu 5:14) Ka gona ga se phošo go beelana mabaka le ngwana wa gago. Lega go le bjalo, o se itsenye dingangišanong tšeo di sa felego le bana ba banyenyane o hlalosa lebaka leo ka lona o itšego aowa. Ge o dutše o ngangišana le ngwana wa gago, ke moo aowa ya gago e tlago go kwala eka ke potšišo go e na le go kwala e le phetho.—Molao wa motheo wa Beibele: Baefeso 6:1.
Kgomarela phetho ya gago. Ngwana wa gago a ka leka phetho ya gago ka go go ngongoregela goba go go lopa a sa fetše. O ka dira’ng ge e ba seo se direga ka gae? Puku ya Loving Without Spoiling e šišinya gore: “Mo katoge. Mmotše gore, ‘Ge e ba o nyaka go dira matepe, go lokile, eupša nna ga ke nyake go go kwa. Eya ka phaphošing ya gago. O yo tepelela gona, o tla re ge o feditše wa boa.’” Mathomong, o ka thatafalelwa ke go dira seo—e bile ngwana wa gago a ka thatafalelwa ke go amogela seo. Eupša a ka thoma go fokotša matepe a gagwe ge a lemoga gore o tiišitše ka seo o se bolelago.—Molao wa motheo wa Beibele: Jakobo 5:12.
O se ke wa re aowa feela ka gobane o nyaka go hlatsela gore o na le matla ka ge o le motswadi
Fetofetoga le maemo. O se ke wa re aowa feela ka gobane o nyaka go hlatsela gore o na le matla ka ge o le motswadi. Go e na le moo, ‘anke go lekalekana ga gago go tsebje.’ (Bafilipi 4:5) Go na le dinako tšeo o ka rego ee ngwaneng wa gago—ge feela o sa ineele go matepe a gagwe e bile kgopelo ya ngwana wa gago e le e kwagalago.—Molao wa motheo wa Beibele: Bakolose 3:21.
^ ser. 10 Go tšwa pukung ya No: Why Kids—of All Ages—Need to Hear It and Ways Parents Can Say It.


text:
Reunion.com > Jason Gloystein - Hami Golbar > Joyce Go - Robert Go
Classmates from Joyce Go to Robert Go
Joyce Go Ju Go Juan Go Juanito Go Judy Go Julia Go Julian Go Julie Go Juliet Go Julieta Go Julius Go Jun Go June Go Justin Go Jy Go Ka Go Kacie Go Kambiw Go Karen Go Katherine Go Kathleen Go Kathryn Go Katrina Go Kay Go Ke Go Kelly Go Ken Go Kenneth Go Kenny Go Kent Go Kervin Go Kevin Go Key Go Kim Go Kimberly Go Kimo Go Kirby Go Kirk Go Kit Go Kris Go Kristina Go Kristine Go Kt Go Kwang Go La Go Lala Go Lan Go Larry Go Laura Go Lauren Go Laurence Go Laurie Go Lawrence Go Le Go Lea Go Leah Go Lee Go Lenjen Go Leo Go Leonard Go Leslie Go Let Go Lets Go Letty Go Lex Go Li Go Lilia Go Lilian Go Lily Go Lilybeth Go Lina Go Linda Go Lindy Go Lisa Go Liz Go Liza Go Lo Go Loleng Go Lolita Go Longwee Go Lorelei Go Loretta Go Lori Go Lorraine Go Lou Go Louella Go Louis Go Lourdes Go Lu Go Lucia Go Lucy Go Ludivina Go Luis Go Luisito Go Lulu Go Luz Go Lydia Go Lynn Go Ma Go Madeleine Go Mae Go Mag Go Magdalena Go Maita Go Man Go Manny Go Manuel Go Manuelito Go Mar Go Marcelina Go Margaret Go Margarita Go Margie Go Maria Go Maria Elena Go Marian Go Marianne Go Mariano Go Marie Go Marieta Go Marilou Go Marilyn Go Marina Go Mario Go Marissa Go Marites Go Marivic Go Marjorie Go Mark Go Marlene Go Martin Go Marvin Go Mary Go Maryann Go Mat Go Matt Go Matthew Go Maynard Go Mayra Go Me Go Meann Go Meg Go Mel Go Melanie Go Melinda Go Melissa Go Melody Go Melvin Go Mercy Go Merlie Go Mi Go Mia Go Michael Go Michaelangelo Go Michel Go Michelle Go Mike Go Mila Go Minerva Go Miss Go Mitchie Go Mj Go Mo Go Monica Go Monique Go Myrna Go Nan Go Nancy Go Napoleon Go Nat Go Natalie Go Nathaniel Go Natividad Go Ne Go Nellie Go Nelly Go Nelson Go Nely Go Nenita Go Nerissa Go Ni Go Nick Go Nicole Go Ning Go No Go Noel Go Nora Go Og Go Ok Go Olga Go Oliver Go Olivia Go Oscar Go Osler Go Otto Go Pa Go Pam Go Pamela Go Pat Go Patricia Go Patrick Go Paul Go Pauline Go Pedro Go Peng Go Pepito Go Peter Go Peterson Go Phil Go Philip Go Phillip Go Pilar Go Pin Go Pio Go Po Go Protacio Go Quirino Go Ra Go Rachel Go Rachelle Go Ramil Go Ramon Go Randy Go Ransom Go Ray Go Raymond Go Raymund Go Raymundo Go Re Go Rea Go Rebecca Go Regina Go Reginald Go Remedios Go Renee Go Restituta Go Reynaldo Go Rhea Go Rhona Go Ri Go Ric Go Rich Go Richard Go Rick Go Ritchie Go Ro Go Rob Go Robbie Go Robert Go


text:
Na Modimo o Gona?
Karabo ya Beibele
Ee, o gona, Beibele e nea bohlatse bjo bo kgodišago bja gore Modimo o gona. E re kgothaletša go ba le tumelo go Modimo, e sego ka go fo dumela dipolelo tša bodumedi, eupša ka go diriša ‘matla a rena a tlhaologanyo.’ (Baroma 12:1; 1 Johane 5:20) Ela hloko dintlha tše di latelago tšeo di neago mabaka a theilwego Beibeleng:
Go ba gona ga legohle leo le rulagantšwego gabotse leo go phelwago go lona go bontšha gore go na le Mmopi. Beibele e re: “Ke therešo gore ntlo e nngwe le e nngwe e agwa ke motho, eupša yo a agilego dilo ka moka ke Modimo.” (Baheberu 3:4) Le ge taba ye e kwagala e bile e le bonolo, batho ba bantši bao ba rutegilego ba hwetša mantšu a a le matla. *
Ka ge re le batho, re na le kganyogo e tseneletšego ya go kwešiša morero wa bophelo, e lego mohuta wa tlala woo o dulago o le gona le ge re kgotsofaditše dinyakwa tša rena tša nama. Se ke seo Beibele e se bitšago go “nyaka dilo tša moya,” gomme se se akaretša kganyogo ya go tseba le go rapela Modimo. (Mateo 5:3; Kutollo 4:11) Go nyaka go tseba ga rena Modimo ke bohlatse bja gore o gona e bile go laetša gore ke Mmopi yo lerato yo a nyakago gore re kgotsofatše senyakwa seo.—Mateo 4:4.
Beibele e na le diporofeto tšeo di ilego tša ngwalwa mengwaga e makgolo e sa le pele gomme tša phethega ka mokgwa wo di boletšwego ka gona. Go nepagala ga yona le ditaba ka botlalo tša mabapi le diporofeto tše go bontšha gore di be di etšwa mothopong o phagamego.—2 Petro 1:21.
Modimo o be a file bangwadi ba Beibele tsebo ka ditaba tša thutamahlale tšeo di bego di sa kwešišwe ke batho ba mehleng ya bona. Ka mohlala, mehleng ya bogologolo batho ba bantši ba be ba dumela gore lefase le thekgilwe ke diphoofolo tša bjalo ka tlou, kolobe ya naga goba pholo. Go fapana le seo, Beibele e re Modimo o ‘fegile lefase lefeeleng.’ (Jobo 26:7) Ka mo go swanago, Beibele ka mo go nepagetšego e hlalosa sebopego sa lefase e le ntikodiko goba nkgokolo. (Jesaya 40:22) Batho ba bantši ba nagana gore tlhaloso e kwagalago ya gore bangwadi ba Beibele ba kwešiše ditaba tše ke gore ba hweditše tsebišo yeo go Modimo.
Beibele e araba dipotšišo tše dintši tše thata, tšeo ge e ba di sa arabje ka tsela e kgotsofatšago di ka dira gore motho e be moilamodimo. Ka mohlala: Ge e ba Modimo a na le lerato gomme a na le matla, ke ka baka la’ng a dumelela tlaišego le bokgopo lefaseng? Ke ka baka la’ng bodumedi bo tutuetša dilo tše mpe go e na le tše dibotse?—Tito 1:16.
^ ser. 4 Ka mohlala, setsebi sa dinaledi e lego Allan Sandage o ile a bolela se mabapi le legohle, o itše: “Ke hwetša e le mo go belaetšago kudu gore thulaganyo e bjalo ya legohleng e tšweletše tlhakatlhakanong. Go swanetše go ba go na le mothopo o mogolo wa thulaganyo. Go nna Modimo ga a hlalosege, eupša ke tlhaloso ya mohlolo wa go ba gona ga dilo, lebaka leo ka lona go nago le selo se itšego go e na le gore go se be le selo.”


text:
Motho yo Mongwe o Ile a Thušwa Gore a se ke a Ipolaya Toreng ya Sky Tower
Graham Browne, Hlatse ya Jehofa ya nywaga e 80, o ile a thuša monna yo a bego a se a phela gabotse monaganong gore a se itahlele fase toreng ya dimithara tše 328 ya Sky Tower kua Auckland New Zealand. Graham o re: “Ge monna yo a kgopela go bolela le yo mongwe wa Dihlatse tša Jehofa, maphodisa a ile a nkgopela gore ke a thuše.
“Bašomi ba toreng ya Sky Tower ba ile ba ntlema gabotse ka dithapo tša tšhireletšego gore ke kgone go namela godimo ga tora yeo gomme ba tlemelela le Beibele ya ka ka thapo e telele. Ke moka maphodisa a ntlhahla go fihla moo ke bego nka kgona go bona tikologo ka moka ke le kua godimo, bogodimo bja dimithara tše 192. Go be go dutše go foka moya wa go tonya. Monna yo a bego a bolela gore o tla itahlela fase o ile a dula fase kgojana le nna tsejaneng e pitlaganego, a lekeleditše maoto ka kua fase.
“Ke ile ka goeletša gore ke yo mongwe wa Dihlatse tša Jehofa e bile ke nyaka go mo thuša. Ke moka ka morago ga go rapela thapelo e kopana ya setu, ke ile ka bula Beibele gomme ka thoma go bolela.
“Ke ile ka bolela ka taba ya gore bophelo ke bjo bokgethwa, e lego sehlogo sa polelo yeo ke sa tšwago go efa Holong ya gešo ya Mmušo.
“Ke ile ka re: ‘Modimo o go lebelela o le wa bohlokwa kudu, gomme o go neile mpho e botse kudu, e lego bophelo. Ke ka baka la’ng o sa mmontšhe gore o tšeela godimo mpho yeo? Hle batamela mo go sego kotsi.’
“Ke ile ka bala gape le ditemana tše mmalwa tša Beibele, go akaretša le Johane 3:16, yeo e rego: ‘Gobane Modimo o ratile lefase kudu mo a ilego a gafa Morwa wa gagwe yo a tswetšwego a nnoši gore yo mongwe le yo mongwe yo a dumelago go yena a se ke a fedišwa, eupša a be le bophelo bjo bo sa felego.’
“Ke ile ka mmotša gore: ‘Modimo o a go rata gomme o nyaka gore o phele.
“La mathomo monna yoo o ile a bonagala eka ga se a theetša. Ka gona ke ile ka rapela ka pelong gore Jehofa a nthuše go kgodiša monna yo gore a se ipolaye. Mafelelong, o ile a tloga moo a bego a eme gona gomme a thoma go mpatamela. O be a bonagala a tshwenyegile kudu.
“O ile a re: ‘Dihlatse tša Jehofa di be di nketetše e se kgale, eupša ke ile ka di raka. Ke a itshola ka seo ke se dirilego. A’ko ntshwarele hle.’
“Ke ile ka mo kgothatša ka gore: ‘Ba bangwe ba rena re be re le bjalo pele re eba Dihlatse. Kgodišega gore Jehofa o tla go swarela.’
“O ile a araba ka gore: ‘Ke a leboga, ke ikwa ke imologile.’
“Ke ile ka tšwela pele ka gore: ‘O a tseba ke kwa ke go tšhogela. Nna ke kgokilwe ka dithapo gore ke se gobale, eupša wena ge o ka thelela, o tla lahlegelwa ke bophelo bja gago bjo bohlokwa. Seo se tla kweša Jehofa bohloko kudu. Hle batamela mo go sego kotsi.’
“Ke ile ka bona gore o thoma go theoša maswafo. Ke moka a araba ka boleta a re: ‘Go lokile. Ke tla tla moo go wena.’
“O ile a batamela moo ke bego ke le gona gomme ka go akgofa maphodisa a mo tliša moo go sego kotsi. Re feditše mo e ka bago iri re bolela.”
Dihlatse tša Jehofa di tloga di tshwenyega ka batho ba bangwe kudukudu bao ba lego tlalelong. Lefaseng ka bophara di diriša Mangwalo a Beibele go abelana le batho kholofelo le khomotšo, go ba kgonthišetša gore Modimo o tloga a na le taba le bona.


text:
DIKANEGELO TŠA BEIBELE TŠA DISWANTŠHO
KANEGELO YA BEIBELE YA DISWANTŠHO
Baisiraele ba Dira Namane ya Gauta
Ithute ka Arone, ngwanabo Moshe, le kamoo a ilego a dira sebe ka go thuša Baisiraele go dira namane ya gauta. Bala kanegelo ye ya diswantšho Inthaneteng goba go PDF e phrinthilwego.
TŠE DI OKETŠEGILEGO GO TŠWA DIHLOGONG TŠE
Bona ge dikanegelo tša Beibele e e ba tša kgonthe ge o bala kanegelo e nngwe le e nngwe ya Beibele ya diswantšho inthaneteng goba go faele e phrinthilwego ya PDF. Ke moka, ahlaahlang le le lapa seo le ithutilego sona kanegelong yeo ka go araba dipotšišo tšeo di lego mafelelong a kanegelo.


text:
BAFSA BA A BOTŠIŠA
Na ke Loketše go Ratana?
Go ratana ke’ng?
Ka mehla o intšha le motho yo a itšego wa bong bjo bo sa swanego le bja gago. Na le a ratana?
Wena le motho yo mongwe wa bong bjo bo fapanego le bja gago le a kgahlegelana. O romela motho yoo melaetša ka founo goba o mo founela makga a mmalwa ka letšatši. Na le a ratana?
Ka mehla ge o bokana le bagwera ba gago, wena le motho yo a itšego wa bong bjo bo fapanego le bja gago le dula le le gotee. Na le a ratana?
Ga go pelaelo gore ga se wa ba le bothata bja go araba potšišo ya mathomo. Eupša o ka ba o ile wa ema go se nene pele o ka araba ya bobedi le ya boraro. Ge e le gabotse go ratana ke’ng?
Go ratana ke tiro le ge e le efe ya bogwera ya ge o kgahlegela motho yo a itšego gomme le yena a go kgahlegela.
Ka gona, karabo ya dipotšišo ka moka tše tharo ke ee. Ge e ba wena le mogwera wa gago wa bong bjo bo fapanego le kgahlegelana ka tsela ya lerato e bile le boledišana ka mehla, e ka ba founong goba ge le bonana, phatlalatša goba ka sephiring, seo ke go ratana.
Morero wa go ratana ke ofe?
Go ratana go swanetše go ba le morero o mobotse, e lego go thuša lesogana le kgarebe go bona ge e ba ba nyaka go nyalana.
Ke therešo gore ba bangwe ba dithaka tša gago ba ka tšea taba ya go ratana gabohwefo. Mohlomongwe ba fo ba ba kgahlwa ke go ba le mogwera yo a itšego wa bong bjo bo fapanego ba se na maikemišetšo a go tsena lenyalong. Le gona ba bangwe ba ka lebelela mogwera yo bjalo e le feela leswao la katlego goba sekgabiši seo ba nyakago go bonwa ba na le sona bathong e le gore ba ikwe ba le bohlokwa.
Lega go le bjalo, gantši ditswalano tše bjalo ke tša nakwana. Ngwanenyana yo a bitšwago Heather o re: “Bafsa ba bantši bao ba ratanago ba arogana ka morago ga beke e tee goba tše pedi. Ba lebelela ditswalano tša lerato e le tša nakwana—moo re ka rego ba itokišeletša tlhalo go e na le lenyalo.”
Ga go na pelaelo gore ge o ratana le motho yo a itšego, o kgoma maikwelo a gagwe. Ka gona kgonthišetša gore maikemišetšo a gago ke a mabotse.—Luka 6:31.
Nagana ka se: Na o be o ka rata gore motho yo mongwe a bapale ka maikwelo a gago bjalo ka ge eka ke sebapadišwa seo ngwana a se bapadišago ka nakwana ke moka kapejana a se hlokomologa? Gona o se ke wa swara motho yo mongwe bjalo! Beibele e re lerato “ga le dire tša go leša dihlong.”—1 Bakorinthe 13:4, 5.
Mofsa yo a bitšwago Chelsea o re: “Ka dinako tše dingwe ke ye ke nagane gore motho o swanetše go ratana go fo ithabiša, eupša ga se go ithabiša ge yo mongwe wa lena a tloga a ikemišeditše mola yo mongwe a se a ikemišetša.”
Keletšo: E le gore o itokišeletše go ratana le go tsena lenyalong, bala 2 Petro 1:5-7 ke moka o kgethe seka setee seo o nyakago go šomela go sona. Ka morago ga kgwedi, lekola gore o ithutile gakaakang ka seka seo le kamoo o kaonefaditšego ka gona.
Na ke godile ka mo go lekanego go ka ratana?
O nagana gore mofsa o swanetše go thoma go ratana a na le nywaga e mekae?
Bjale botšiša yo mongwe wa batswadi ba gago potšišo e swanago.
Go ka direga gore karabo ya gago ga e swane le ya motswadi wa gago, goba e a swana. O ka ba o le gare ga bafsa ba bantši bao ka bohlale ba sa ratanego go fihlela ba gotše ka mo go lekanego gore ba ka itseba kaone.
Se ke seo Danielle wa nywaga e 17 a kgethilego go se dira. O re: “Ge ke lebelela morago nywageng e mebedi e fetilego, seo nkabego ke ile ka se lebelela go yo e tla bago molekane wa ka se fapane kudu le seo nka se lebelelago gona bjale. Ge e le gabotse, gaešita le gona bjale ga ke ikholofele gore nka dira phetho e bjalo. Ge ke bona gore e šetše e le nywaga e mmalwa semelo sa ka se sa fetofetoge, gona ke tla nagana ka go ratana.”
Go na le lebaka le lengwe leo le dirago gore go leta e be gabohlale. Beibele e diriša polelwana “lebaka la bofsa” go hlalosa nako yeo ka yona kganyogo ya go ba le thobalano le maikwelo a lerato e bago tše matla kudu. (1 Bakorinthe 7:36) Go ba le tswalano ya kgauswi le motho yo a itšego wa bong bjo bo fapanego ge o sa dutše o le lebakeng le, go ka gakatša dikganyogo tšeo gomme gwa lebiša boitshwarong bjo bo fošagetšego.
Ke therešo gore dithaka tša gago di ka fo se be le taba le seo. Bontši bja tšona di fagahletše kudu go ba le thobalano. Eupša o ka fenya, e bile o swanetše go fenya tsela e bjalo ya go nagana! (Baroma 12:2) Ge e le gabotse, Beibele e go kgothaletša go “tšhaba boitshwaro bjo bo gobogilego bja thobalano.” (1 Bakorinthe 6:18, New International Version) Ka go leta go fihlela o fetile lebaka la bofsa, o ka ‘efoga bošula.’—Mmoledi 11:10.
Ke ka baka la’ng ke swanetše go leta pele nka thoma go ratana?
Go gapeletšwa go ratana pele o loketše seo go tla swana le go gapeletšwa go ngwala tlhahlobo ya makgaolakgang ka dithuto tšeo o sego wa ithuta tšona gakaalo. Go molaleng gore seo e tla ba go hloka toka! O hloka nako ya go ithuta dithuto tša gago e le gore o tle o tsebe mathata ao o tlago go lebeletšana le ona tlhahlobong yeo.
Go a swana le ka go ratana.
Go ratana ga se selo seo se swanetšego go tšewa gabohwefo. Ka gona pele ga ge o lokela go ratana le motho yo a itšego, o swanetše go ipha nako ya go ithuta thuto ya bohlokwa kudu, e lego ya kamoo o ka dirago bagwera.
Ka morago ge o hwetša motho yo a go swanetšego, o tla ba o le boemong bjo bobotse bja go aga tswalano e tiilego. Go ba gona, lenyalo le le atlegilego le bopša ke bagwera ba babedi ba paala.
Go leta pele o ratana go ka se šitiše tokologo ya gago. Go e na le moo, go tla go nea tokologo e oketšegilego ya go “thabela bofsa bja gago.” (Mmoledi 11:9) Le gona o tla ba le nako e oketšegilego ya go itokiša ka go kaonefatša semelo sa gago gomme sa bohlokwa le go feta wa aga bomoya bja gago.—Dillo tša Jeremia 3:27.
Gona bjale o ka thabela go ba le batho ba bong bjo bo fapanego le bja gago. Tsela e kaonekaone ya go dira seo ke efe? Ke ka go fetša nako o na le sehlopha seo se rulagantšwego gabotse sa masogana le dikgarebe seo go sona go nago le batho bao ba godilego tsebong. Ngwanenyana yo a bitšwago Tammy o re: “Ke nagana gore go dira bjalo go thabiša kudu. Ke mo gobotse go ba le bagwera ba bantši.” Monica o dumelelana le seo. O re: “Go thabela bogwera le le sehlopha ke kgopolo e botse e le ruri ka gobane o kgona go bona batho ba dimelo tše di sa swanego.”
Ka mo go fapanego, ge e ba o šetša motho yo a itšego ka lepotlapotla, o tla ba o ipakela mathata. Ka gona iketle. Diriša nako ye ya bophelo go ithuta kamoo o ka bago le bagwera le go ba kgomarela. Ka morago ge e ba o kgetha go ratana, o tla ba o itseba gakaone le go tseba seo o se nyakago go molekane wa bophelo ka moka.


text:
Ditsela tša go Hwetša Lethabo la Lapa
Go Dirišana le Mmatswale le Ratswale
Jenny * o re: Mmago Ryan o be a sa tšhabe go bolela gore ga a nthate. Batswadi ba-ka ba be ba swara Ryan ka tsela e swanago. Ge e le gabotse, ga se ka ka ka ba bona ba swara motho yo mongwe ka tsela e sehlogo bjalo. Go etela batswadi ba rena go be go re gateletša.
Ryan o re: Mma o be a nagana gore ga go na motho yo a bego a ka swanela bana ba gagwe, ka gona o ile a se rate Jenny go tloga mathomong. Le batswadi ba Jenny ba be ba le bjalo le ka nna—ka mehla ba be ba bona ke sa swanele morwedi wa bona. Bothata ke gore, ka morago ga ditiragalo tše nna le Jenny re be re emelela batswadi ba rena gomme re swayana diphošo.
GO THULANA le mmatswale le ratswale e ka ba selo seo bo-rametlae ba dirago metlae ka sona, eupša bophelong bja kgonthe ga se selo sa go segiša. Reena, mosadi yo a nyetšwego wa kua India, o re: “Ka nywaga e mentši mmatswale o be a laola lenyalo la-ka. Gantši, ke be ke omanya monna wa-ka ka baka la gore ke be nka se kgone go dira bjalo go mmagwe. Go be go bonala eka o swanetše go kgetha magareng ga go ba monna yo a lokilego le go ba morwa yo a lokilego.”
Ke ka baka la’ng bo-mmatswale le bo-ratswale ba bangwe ba tsena-tsena ditaba tša bana ba bona ba nyetšego? Jenny, yo a tsopotšwego mathomong, o šišinya seo e ka bago lebaka. O re: “Ba ka be ba thatafalelwa ke go bona motho yo mofsa le yo a se nago phihlelo a e-ba le boikarabelo bja go hlokomela morwa goba morwedi wa bona.” Dilip, monna wa Reena, o hlalosa lebaka le lengwe. O re: “Batswadi bao ba ilego ba ikgafa bakeng sa bana ba bona le go ba godiša ba ka bona eka ba phaelwa ka thoko. Le gona, ba ka tshwenyega ka taba ya gore morwa goba morwedi wa bona ga a na bohlale bja go dira gore lenyalo le atlege.”
Go bolela therešo, ka dinako tše dingwe bo-mmatswale le bo-ratswale ba laletšwa go tsena-tsena ditaba. Ka mohlala, ela hloko Michael le Leanne, banyalani ba kua Australia. Michael o re: “Leanne o tšwa lapeng leo le kgokaganego moo yo mongwe le yo mongwe a bego a bolela dilo phatlalatša. Ka gona, ka morago ga ge re nyalane o be a tla botšiša tatagwe ka diphetho tšeo nna le yena re bego re swanetše go di dira. Tatagwe o be a na le bohlale bjoo a bego a ka bo abelana le yena, eupša ke be ke kwešwa bohloko ke gore o be a e-ya go yena go e na le gore a tle go nna!”
Ge e le gabotse, go thulana le mmatswale le ratswale go ka baka mathata lenyalong. Na o boemong bjoo? O dirišana bjang le batswadi ba molekane wa gago gomme molekane wa gago o dirišana bjang le batswadi ba gago? Ela hloko ditlhohlo tše pedi tšeo di ka tšwelelago le seo o ka se dirago.
TLHOHLO 1:
Molekane wa gago o bonala a kgokagane ka mo go feteletšego le batswadi ba gagwe. Luis, monna yo a nyetšego wa kua Sepania o re: “Mosadi wa-ka o be a nagana gore ge re ka se dule kgaufsi le batswadi ba gagwe, o tla be a bontšha go se ba botegele. Ka lehlakoreng le lengwe, ge morwa wa rena a be a belegwa, batswadi ba-ka ba be ba re etela mo e ka bago letšatši le lengwe le le lengwe, ba tlogela mosadi wa-ka a gateletšegile. Se se ile sa baka dikgohlano tše dintši.”
Mathata:
Ge Beibele e hlalosa thulaganyo ya lenyalo e re ge nako e dutše e feta “monna ó tlo tloxêla tata’xwê le mma’xwê, a xomarêla mosadi wa xaxwe; xomme ba tlo ba nama e tee.” (Genesi 2:24) Go ba “nama e tee” ke selo seo se fetago go fo dula gotee. Ge e le gabotse, go bolela gore monna le mosadi ba thoma lapa le lefsa—leo le tlago pele ga malapa ao ba tšwago go ona. (1 Bakorinthe 11:3) Go ba gona, bobedi monna le mosadi ba sa dutše ba swanetše go hlompha batswadi ba bona gomme gantši seo se akaretša go ba theetša. (Baefeso 6:2) Go thwe’ng ge e ba tsela yeo molekane wa gago a phethago boikarabelo bjoo ka yona e dira gore o ikwe o hlokomologwa?
Seo o ka se dirago:
Lebelela boemo bjoo ka monagano o bulegilego. Na molekane wa gago o kgokagane le bona ka mo go feteletšego, goba na e ka fo ba e le gore wena ga o na kgokagano e swanago le batswadi ba gago? Ge e ba go le bjalo, boemo bja lapa leno bo ka ba le tutuetšo efe tseleng yeo o lebelelago boemo ka yona? Na o ka ba o e-na le lehufa le lenyenyane?—Diema 14:30; 1 Bakorinthe 13:4; Bagalatia 5:26.
Go araba dipotšišo tše bjalo go nyaka gore o itlhahlobe ka potego. Eupša go dira bjalo go bohlokwa. Go ba gona, ge e ba go thulana le mmatswale le ratswale e le mothopo wa kgohlano magareng ga gago le molekane wa gago, gona o na le mathata a lenyalo—e sego bothata le mmatswale le ratswale.
Mathata a mantši a lapa a bakwa ke gore ga go na balekane ba babedi bao ba bonago dilo ka leihlo le tee. Na o ka leka go bona dilo ka pono ya molekane wa gago? (Bafilipi 2:4; 4:5) Se ke seo se ilego sa dirwa ke monna yo a nyetšego wa kua Mexico yo a bitšwago Adrián. O re: “Mosadi wa-ka o godišeditšwe lapeng leo le bego le e-na le tutuetšo e sa kgahlišego, ka gona ke ile ka efoga go ba le tswalano ya kgaufsi le batswadi ba gagwe. Mafelelong ke ile ka gana go ba le tswalano le ge e le efe le bona—ka nywaga e mentši. Se se ile sa baka dikgohlano lenyalong la rena ka gobane mosadi wa-ka o be a sa dutše a nyaka go ba le tswalano le lapa labo, kudu-kudu mmagwe.”
Ge nako e dutše e e-ya, Adrián o ile a ba le pono e leka-lekanego ka taba ye. O re: “Gaešita le ge ke tseba gore ge mosadi wa-ka a ikgokaganya kudu le batswadi ba gagwe o tutuetšwa ka tsela e sa kgahlišego maikwelong, go se ikgokaganye le bona ka mo go feletšego go ka baka mathata. Ke dirile sohle seo nka se kgonago go leka go tsošološa le go boloka tswalano e botse le batswadi ba gagwe.” *
LEKA MOKGWA WO: Wena le molekane wa gago ngwalang fase seo le dumelago gore se bohlokwa kudu mabapi le mmatswale le ratswale. Ge e ba go kgonega, thomang ka mantšu a rego, “Ke nagana gore . . . ” Ke moka le neaneng matlakala ao le a ngwadilego. Bobedi bja lena, ka moya wa tirišano, le naganeng ka mo go tseneletšego ka ditsela tšeo le ka rarollago bothata bja molekane yo mongwe le bja yo mongwe.
TLHOHLO 2:
Bo-mmatswale le bo-ratswale ba dula ba tsena-tsena ditabeng tša lenyalo la lena, ba le nea keletšo le ge le sa ka la e kgopela. Mosadi wa kua Kazakhstan yo a bitšwago Nelya o re: “Nywaga ya mathomo e šupago ya lenyalo la rena re e feditše re dula gabo monna wa-ka. Go ile gwa tsoga diphapang mabapi le tsela yeo re bego re godiša bana ba rena ka yona le mabapi le tsela yeo ke bego ke apea le go hlwekiša ka yona. Ke ile ka boledišana le monna wa-ka le mmatswale mabapi le bothata bjo, eupša se se ile sa baka dikgohlano kudu.”
Mathata:
Ge o tsena lenyalong, ga o sa laolwa ke batswadi ba gago. Go e na le moo, Beibele e bolela gore “hlogo ya monna yo mongwe le yo mongwe ke Kriste; hlogo ya mosadi yona ke monna”—ke gore, monna wa gagwe. (1 Bakorinthe 11:3) Go sa šetšwe seo, ka ge go boletšwe pejana, bobedi monna le mosadi ba swanetše go hlompha batswadi ba bona. Ge e le gabotse, Diema 23:22 e re botša gore: “Kwaa tat’axo, yêna motswadi wa xaxo; ’me mm’axo xe a kxekotše, O se kê wa mo nyatša.” Eupša go thwe’ng ge e ba batswadi ba gago—goba batswadi ba molekane wa gago—ba tshela mellwane gomme ba leka go le gapeletša go dira dilo ka tsela ya bona?
Seo o ka se dirago:
Ka moya wa go naganela, leka go lemoga maikemišetšo a bona. Ryan, yo a tsopotšwego mathomong, o re: “Maemong a mangwe batswadi ba nyaka go tseba gore ba sa dutše ba le bohlokwa maphelong a bana ba bona.” Ba ka no ba ba sa ikemišetše go tsena-tsena ditaba ka tsela yeo gomme boemo bo ka lokišwa ka go diriša keletšo ya Beibele e rego, “tšwelang pele le kgotlelelana gomme le lebalelana ka bolokologi ge e ba motho a e-na le lebaka la go ba le pelaelo ka yo mongwe.” (Bakolose 3:13) Eupša go thwe’ng ge e ba go tsena-tsena ditaba ga mmatswale le ratswale e e-ba mo go tseneletšego kudu moo go bakago kgohlano magareng ga gago le molekane wa gago?
Banyalani ba bangwe ba ithutile go beela batswadi ba bona mellwane. Se ga se bolele gore le ba beele melao. * Gantši, e ka fo ba go ba bontšha ka ditiro gore molekane wa gago o tla pele bophelong bja gago. Ka mohlala, monna wa kua Japane yo a bitšwago Masayuki o re: “Gaešita le ge batswadi ba tšweletša pono ya bona, o se ke wa fo dumela di tloga fase. Gopola, o aga lapa le lefsa. Ka gona thoma ka go botšiša molekane wa gago gore o ikwa bjang ka keletšo yeo.”
LEKA MOKGWA WO: Boledišana le molekane wa gago mabapi le ditsela tše lebanyago tša kamoo go tsena-tsena ditaba ga batswadi go bakago kgohlano lenyalong la lena. Bobedi bja lena, ngwalang gore ke mellwane efe yeo le ka ba beelago yona le kamoo le ka e šireletšago mola le sa dutše le hlompha batswadi ba lena.
Dikgohlano tše dintši magareng ga balekane le batswadi di ka fokotšega ge e ba go lemogwa maikemišetšo a bona le go gana go dumelela dikgohlano tšeo di baka diphapang magareng ga gago le molekane wa gago. Mabapi le se, Jenny o dumela ka gore: “Ka dinako tše dingwe ge nna le molekane wa-ka re boledišana ka batswadi ba rena maikwelo a rena a be a akaretšwa kudu gomme go be go le molaleng gore go bolela ka mafokodi a batswadi ba rena go be go ka kweša bohloko kudu. Lega go le bjalo, mafelelong re ile ra ithuta go tlogela go diriša mafokodi a batswadi ba rena go kwešana bohloko gotee le go rarolla bothata bjo re lebeletšanego le bjona. Ka baka leo, re batamelane kudu bjalo ka monna le mosadi.”
^ ser. 3 Maina a fetotšwe.
^ ser. 14 Ke therešo gore ge batswadi ba tloga ba e-na le boitshwaro bjo bo sa kgahlišego—kudu-kudu ge ba tšwela pele ka bjona, ba sa itshole—ditswalano tša lapa di ka senyega kudu le gona ka mo go kwešišegago di ka lekanyetšwa.—1 Bakorinthe 5:11.
^ ser. 19 Maemong a mangwe, go ka nyakega gore le boledišane le batswadi ba lena ka bolokologi ka bothata bjoo. Ge e ba boemo bo le bjalo, dira bjalo ka tlhompho le boleta.—Diema 15:1; Baefeso 4:2; Bakolose 3:12.
IPOTŠIŠE GORE . . .
Mmatswale le ratswale ba na le dika dife tše kgahlišago?
Nka hlompha batswadi ba-ka bjang mola ke sa hlokomologe molekane wa-ka?